Suplemen β-Karotena Bukan untuk Perokok atau Bekas Perokok

Kebanyakan kajian telah mengaitkan risiko kanser paru-paru dengan rokok. Kandungan rokok yang mengandungi pelbagai jenis bahan kimia memberi kesan negatif kepada tubuh badan. Menjadi persoalan apabila terdapat segelintir perokok yang tidak menghidapi kanser paru-paru. Malah risiko mereka lebih rendah berbanding perokok pasif. Kita juga dapat lihat antara perokok tegar ada yang sebaya dengan atuk nenek kita dan jangka hayat mereka lebih lama! Bukankah perokok berisiko tinggi untuk mendapat kanser paru-paru? Dan apakah faktor lain yang memberi peranan dalam melindungi perokok dari kanser paru-paru?

Risiko kanser paru-paru dalam kalangan perokok

World Cancer Research Fund (WCRF) menekankan bahawa bahan-bahan yang terdapat dalam rokok boleh meningkatkan risiko kanser paru-paru. Tambahan itu juga, merokok adalah punca utama terjadinya kanser dan mengakibatkan 7 juta kematian setiap tahun. Karsinogen yang terdapat dalam rokok boleh menyebabkan, bukan setakat kanser paru-paru, malah kanser payu dara, kolorektal, hati, mulut, pankreatik dan perut. Perokok pasif terutamanya dalam kalangan kanak-kanak lebih berisiko tinggi terhadap kanser paru-paru [1].

Sebagaimana yang kita tahu, sayur-sayuran dan buah-buahan mengandungi banyak nutrisi yang mampu mencegah kanser. Antaranya adalah β-karotena di mana ia memberi banyak faedah kesihatan kepada manusia.

β-karotena menjadi elemen penting dalam penghasilan vitamin A aktif dalam badan yang memberi pelbagai kepentingan seperti penghasilan sel, tumbesaran badan, mengekalkan penglihatan yang baik dan membaiki fungsi kognitif dalam kalangan warga emas [2]. Dalam kajian meta-analisis, β-karotena telah dikaitkan dengan pengurangan risiko pelbagai jenis penyakit yang boleh membawa komplikasi mahupun kadar mortaliti atau kematian [3]. Pengambilan sayur-sayuran dan buah-buahan yang mengandungi karotenoid seperti β-karotena dikaitkan dengan pengurangan risiko pelbagai jenis kanser terutamanya kanser paru-paru, mulut, farinks, larinks dan serviks [4]. Antara sumber makanan yang tinggi dengan β-karotena adalah aprikot, bayam, brokoli, kangkong, kacang pis, labu, lada benggala, lobak merah dan ubi. Selain dari sumber makanan, β-karotena juga boleh didapati dari makanan tambahan atau suplemen.

β-karotena Meningkatkan Risiko Kanser Paru-paru dalam Perokok

Terdapat kajian yang menyatakan β-karotena boleh menyebabkan kanser paru-paru. Bagaimana ia boleh terjadi? Walhal β-karotena adalah nutrisi penting bagi mencegah kanser dan kenyataan ini bercanggah dengan kajian-kajian yang sebelum. Terdapat kajian menyatakan, perokok yang menghisap kurang putung rokok berisiko 31% lebih tinggi terhadap kanser paru-paru apabila mereka mengambil suplemen β-karotena berbanding perokok yang menghisap lebih banyak putung rokok dan tidak mengambil suplemen β-karotena [5]. Dalam kajian lain, pengambilan suplemen β-karotena juga berisiko tinggi terhadap kanser paru-paru dan masalah jantung dalam kalangan perokok dan pekerja yang terdedah dengan asap atau asbestos [6]. Banyak kajian mengaitkan risiko tersebut dengan interaksi β-karotena, rokok dan genetik [7].

Dalam kajian nutrigenomik dan genomik, bagi perokok yang mempunyai kurang atau tiada enzim glutathione-s transferase mu 1 (GSTM1) dan glutathione-s transferase mu 2 (GSTM2), mereka tidak berupaya menyingkirkan bahan toksin rokok dari badan mereka [7]. Bahan toksin tersebut akan terkumpul lama dalam badan dan mengubah struktur DNA organ dalaman terutamanya paru-paru. Alpha-Tocopherol, Beta-Carotene Cancer Prevention (ATBC) Study telah membuat kajian terhadap perokok yang mempunyai masalah gen GSTM1 dengan faktor pengambilan suplemen β-karotena. Dalam kajian tersebut, perokok yang mempunyai masalah gen GSTM1 dan mengambil suplemen β-karotena berisiko lebih tinggi terhadap kanser paru-paru berbanding mereka yang tidak mengambil suplemen β-karotena [7].

Gen p53 dijumpai di dalam nukleus sel dan memainkan peranan penting dalam mengawal pembahagian sel. Mutasi gen p53 mudah terjadi akibat dari bahan rokok. Pengambilan β-karotena pada dos yang rendah boleh menghalang mutasi gen p53 dari terjadi dan memiliki sifat ‘pelindung’. Walau bagaimanapun, pengambilan β-karotena pada dos yang sangat tinggi boleh mengubah struktur gen p53 dan menggalakkan kanser terjadi dalam kalangan perokok [8].

Tidak dinafikan β-karotena memang banyak kebaikan, malah mampu mencegah kanser. Kajian tentang β-karotena adalah sangat rumit kerana apabila dikaitkan dengan sumber makanan semula jadi seperti sayur-sayuran dan buah-buahan, terdapat elemen lain yang mempengaruhi keberkesanan β-karotena. Sebagai contoh, nutrien lobak merah mengandungi karotenoid seperti α-karotena, β-karotena dan lycopene. Mungkin keberkesanan β-karotena dalam memberi kebaikan dalam mencegah kanser adalah disebabkan kehadiran α-karotena atau lycopene. Selain itu, penyerapan dan kelebihan β-karotena dari sumber makanan semulajadi lebih baik daripada sumber sintetik. Hal ini kerana, makanan dari sumber semulajadi β-karotena mempunyai interaksi sinergistik daripada sumber mikronutrien yang lain. Ini memberi gambaran, kepentingan mempelbagaikan jenis makanan dalam seharian agar kita dapat nutrien yang cukup untuk kesihatan dan bukan bergantung dengan suplemen.

Cabaran kawalan pengambilan suplemen β-karotena

Suplemen β-karotena telah dikomersialkan bagi membantu mereka yang mengalami masalah penyerapan nutrien dan kekurangan zat nutrisi. Pembelian suplemen tidak memerlukan preskripsi doktor dan boleh didapati di banyak farmasi. Namun, perubahan teknologi memudahkan orang ramai untuk membeli dari dalam talian tanpa mendapatkan nasihat dari mereka yang pakar. Walaupun penjualan suplemen di Malaysia memerlukan pendaftaran dari Bahagian Regulatori Farmasi Negara dan diyakini, pengambilannya perlulah dikawal bagi mengelak pengambilan dos yang tidak sepatutnya mahupun sebarang bendasing dalam campuran suplemen yang membahayakan.

Pengambilan suplemen β-karotena mungkin ada kelebihan jika diambil pada dos yang disarankan. Namun, jika diambil pada dos yang berlebihan terutamanya bagi perokok yang mempunyai masalah gen GSTM1 dan p53, mereka terdedah kepada risiko kanser paru-paru yang sangat tinggi dan juga komplikasi lain. Oleh itu, orang ramai disarankan melakukan ujian genetik bagi mengenal pasti risiko genetik; GSTM1 dan p53, terutamanya perokok tegar. Antara faktor lain yang meningkatkan risiko kanser paru-paru adalah dengan mengamalkan gaya hidup dan pemakanan yang tidak sihat.

[1] “Smoking and cancer risk | World Cancer Research Fund UK.” https://www.wcrf-uk.org/uk/preventing-cancer/what-can-increase-your-risk-cancer/smoking-and-cancer-risk (accessed Aug. 22, 2020).

[2] Ministry of Health Malaysia, Recommended Nutrient Intakes for Malaysia. 2017.

[3] L. G. Zhao et al., “Dietary, circulating beta-carotene and risk of all-cause mortality: A meta-analysis from prospective studies,” Sci. Rep., vol. 6, no. December 2015, pp. 1–10, 2016, doi: 10.1038/srep26983.

[4] Dietary reference intakes for vitamin C, vitamin E, selenium, and carotenoids : a report of the Panel on Dietary Antioxidants and Related Compounds, Subcommittees on Upper Reference Levels of Nutrients and of Interpretation and Use of Dietary Reference In. Washington, D.C.: National Academy Press, 2000.

[5]  P. Middha, S. J. Weinstein, S. Männistö, D. Albanes, and A. M. Mondul, “β-Carotene Supplementation and Lung Cancer Incidence in the Alpha-Tocopherol, Beta-Carotene Cancer Prevention Study: The Role of Tar and Nicotine,” Nicotine Tob. Res., vol. 21, no. 8, pp. 1045–1050, 2019, doi: 10.1093/ntr/nty115.

[6] G. S. Omenn et al., “Effects of a combination of beta carotene and vitamin A on lung cancer and cardiovascular disease,” N. Engl. J. Med., vol. 334, no. 18, pp. 1150–1155, 1996, doi: 10.1056/NEJM199605023341802.

[7] World Cancer Research Fund/American Institute for Cancer Research, “Diet , nutrition , physical activity and lung cancer,” Continous Updat. Proj., 2018.

[8] C. Liu, R. M. Russell, and X. D. Wang, “Low dose β-carotene supplementation of ferrets attenuates smoke-induced lung phosphorylation of JNK, p38 MAPK, and p53 proteins,” J. Nutr., vol. 134, no. 10, pp. 2705–2710, 2004, doi: 10.1093/jn/134.10.2705.


Cara Tanam Jagung yang Betul dan Mudah

Apakah cara untuk tanam pokok jagung yang betul dan mendatangkan hasi yang banyak. Artikel ini akan menerangkan berkenaan cara tanam jagung yang betul berserta penjagaannya.

Persekitaran
Jenis Tanah yang Sesuai
Amalan Penanaman
Pemilihan Jenis Jagung
Pembajaan
Pengurusan Rumpai
Pengairan
Penuaian

Jagung (Zea mays L.) adalah bijirin yang paling penting di Malaysia dan dihasilkan untuk pelbagai kegunaan. Pengeluaran jagung di peringkat ladang yang berjaya adalah bergantung kepada aplikasi input yang betul tanpa memberi kesan negatif kepada persekitaran. Oleh itu, pemilihan input seperti kultivar, jenis tanah, kepadatan tanaman, pembajaan, kawalan serangga perosak dan rumpai, penuaian, pemasaran dan sumber kewangan memainkan peranan penting untuk penanaman jagung.

Secara amnya, jagung dihasilkan untuk dimakan terus dan berfungsi sebagai makanan ruji. Walaubagaimanapun. Jagung juga akan diproses untuk sebagai bahan bakar (ethanol) dan kanji (starch). Dan kanji ini akan ditukarkan menjadi produk seperti sorbitol, Dextrine, sorbic dan lactic acid, dan barang keperluan rumah seperti  bir, ais krim, sirap, gam, bunga api, dakwat, bateri, mustard, barang-barang kosmetik, aspirin dan cat.

Jagung memerlukan cuaca yang sederhana dan tidak boleh ditanam di kawasan di mana suhu harian purata kurang daripada 19 ºC. Walaupun suhu minimum untuk percambahan adalah 10 ºC, percambahan akan lebih cepat apabila suhu tanah 16 hingga 18 ºC. Suhu kritikal yang akan menjejaskan hasil tanaman adalah kira-kira 32 ºC.

Kira-kira 10 hingga 16 kg bijirin akan dihasilkan untuk setiap milimeter (mm) air yang digunakan. Hasil 3152 kg/ha memerlukan antara 350 hingga 450 mm hujan per setahun. Pada fasa pertumbuhan matang, setiap tanaman akan menggunakan 250 l air.

Jenis Tanah yang sesuai

Tanah yang paling sesuai untuk jagung adalah mempunyai sistem saliran yang baik, optimum kelembapan dan kuantiti nutrient yang mencukupi dan seimbang.

Tetapi secara amnya, jagung memerlukan tanah yang mempunyai tanah liat kurang daripada 10% yang mempunyai keadaan udara dan kelembapan adalah optimum untuk pengeluaran jagung yang sihat.

Penanaman boleh dimulakan apabila air bawah tanah (groundwater) dan suhu tanah adalah sesuai untuk percambahan benih yang baik. Sekiranya suhu udara minimum 10 hingga 15 ºC selama tujuh hari berturut-turut, percambahan benih boleh dijalankan.  Percambahan benih tidak boleh berlaku apabila suhu di bawah 10 ºC.

Penanaman harus dijadualkan sebaik mungkin kerana tahap pertumbuhan jagung yang sensitif dipengaruhi oleh cuaca yang terlampau panas dan air (iaitu peringkat pendebungaan).

2. Kedalaman lubang tanaman dan teknik tanaman

Kedalaman lubang tanaman adalah dari 5 hingga 10 cm, dan bergantung pada jenis tanah dan tarikh penanaman. Sebagai panduan, lubang penanaman harus lebih cetek di tanah seperti tanah liat berbanding di tanah berpasir.

3. Populasi tanaman dan lebar baris

Populasi tanaman per unit kawasan penanaman adalah lebih penting daripada lebar baris tertentu. Lebar baris di bawah tanah kering keadaan boleh berbeza dari 0,91 m hingga 2.1 atau 2.3 m.

Contoh kultivar(Jenis tanaman) jagung yang selalu di tanam di Malaysia adalah seperti berikut.

GWG 111GWG 888SUWAN 3

Kadar aplikasi yang dicadangkan berikut perlu dibuat mengikut kaedah band yang mana baja diletakkan 5 cm sebelah benih dan 5 cm di bawah benih.

Kadar aplikasi tidak boleh lebih:

Kuantiti yang lebih besar boleh, bagaimanapun, digunakan, dengan syarat bahawa ini diletakkan 7 ke 10 m ke sisi dan di bawah benih. N hendaklah sentiasa dimasukkan ke dalam campuran tumbuhan baja, tetapi keadaan cuaca dan sisa dalam tanah akan menentukan apabila kebanyakan N perlu digunakan.

Kekurangan dalam N menimbulkan tumbuh-tumbuhan muda yang pucat, Semasa peringkat seterusnya, daun mula kekuningan, menunjukkan ciri daun yang terbalik V-bentuk.

Untuk K, kadar aplikasi tidak boleh melebihi;

Kekurangan kalium menunjukkan simptom daun akan nekrosis yang bermula dari daun lebih rendah dan merebak ke daun bahagian atas.

Kawalan rumpai adalah penting selepas enam hingga lapan minggu lepas tanam. Ini adalah kerana, terdapat persaingan antara rumpai dengan tanaman untuk mendapatkan nutrien dan air sepanjang tempoh pertumbuhan.

Rumpai boleh dikeluarkan secara mekanikal, atau dengan secara manual.

Jagung adalah tanaman bijirin yang memerlukan air yang mencukupi untuk mendapatkan hasil yang tinggi. Ia boleh menghasilkan dari 16 hingga 100 tan/ha dalam tempoh yang agak singkat (100 hingga 120 hari). Oleh itu jagung merupakan tanaman bijirin yang paling cekap dari segi penggunaan air.

Jagung boleh dituai secara mekanikal atau dipetik seperti biasa

Diharap tips cara tanam jagung ini memberi manfaat kepada para pembaca.

Beli Biji Benih Jagung Di Sini

Cara Tanam pokok lain yang anda perlu tahu:


Pertanian Organik: Adakah Ia Meningkatkan Nilai Makanan Anda?

Permintaan untuk makanan yang dihasilkan secara perladangan organik semakin meningkat samaada di dunia dan Malaysia. Faktor ini adalah disebabkan oleh penggunaan bahan kimia dalam penghasilan tanaman adalah minimum dan tidak memberi kesan kepada persekitaran.

Banyak kajian yang telah dilakukan menunjukan bahawa makanan yang dihasilkan secara organik mempunyai kandungan nutrient yang lebih tinggi dari makanan yang dihasilkan daripada kaedah konvensional. Dengan itu, mengapa terdapat perbezaan antara nilai makanan berasaskan organik dengan konvensional?

Mengapa Pengguna Memilih Makanan Berasaskan Organik dengan Konvensional?

Antara sebab utama pengguna lebih tertarik kepada makanan berasaskan organik adalah kerana mereka mementingkan kesihatan. Dengan itu, pengguna organik ini telah di bahagikan kepada 3 kumpulan iaitu:

Pengguna yang mementingkan kesan kepada persekitaran.Pengguna yang mementingkan tentang sisa bahagian kimia di dalam makanan.Pengguna yang percaya yang premium produk perlu lebih baik dan mempunyai rasa yang baik.

Tetapi antara sebab lain yang menyebabkan ada pengguna tidak membeli makanan berasaskan organik adalah kerana:

Harganya yang terlalu mahalKetersediaan dan kekurangan masa untuk mencari kedai runcit apabila produk organik tidak mudah didapati di pasar raya. Pembelian makanan semasaTidak menganggap makanan organik lebih baikTidak mengenal istilah ‘organik’, sistem pensijilan dan logo organik.

Nilai Nutrisi Sumber Tumbuhan Dari Organik dan Konvensional

Banyak kajian yang telah dilakukan membuktikan terdapat perbezaan nilai pemakanan yang ditanam secara organik dan konvensional. Dua perkara yang diambil perhatian untuk membuat perbandingan adalah dengan melihat:

1. Analisis kimia makanan organik dan konvensional yang dibeli dari peruncit

Salah satu kaedah terbaik untuk mengetahui kandungan nutrisi di dalam makanan berasaskan adalah dengan mendapatkan dari peruncit.

Kajian terbaru yang dijalankan oleh Organic Retailers and Growers Association of Australia (ORGAA) telah membuktikan bahawa sayur-sayuran organik ini seperti kekacang, tomato dan capsicum yang telah di sampel di kedai organik yang telah di sahkan mempunyai kandungan mineral yang tinggi berbanding dengan sayuran organik yang dibeli dari pasaraya biasa. Tetapi, antara perkara menarik yang perlu diberi perhatian adalah tiada perbezaan yag ketara pada Vitamin C dan karotene di dalam sayur-sayuran tersebut.

2. Kesan rawatan baja yang berbeza terhadap kualiti tanaman

Penggunaan baja memberi kesan kepada komposisi kepada tanaman.  Penekanan yang besar telah diberikan kepada pengaruh baja nitrogen terhadap nilai dan hasil pemakanan tanaman. Majoriti kajian menunjukkan bahawa semakin tinggi jumlah nitrogen yang ada pada tanaman, semakin tinggi pengambilannya dan sebagai akibatnya semakin tinggi nitrogen dan kandungan nitrat tanaman.

Faktor lain yang boleh mempengaruhi komposisi tanaman, dan untuk alasan ini, selalunya sukar untuk mengasingkan kesan baja. Faktor utama yang dapat mempengaruhi nilai pemakanan tanaman termasuk:

GenetikAlam sekitarJenis dan struktur tanahJenis baja dan kaedah aplikasiIklim – cahaya, suhu, hujan, kelembapan Populasi mikroba tanahAmalan pengurusan – contohnya, penggiliran tanaman, penggunaan racun perosak, Pengairan, pengatur pertumbuhan, amalan penanamanAmalan pasca menuai • masa penuaian (kematangan tanaman) • pengendalian dan penyimpanan • kaedah dan keadaan pemprosesan.

Secara keseluruhan, kajian perbandingan baja menunjukkan bahawa sekurang-kurangnya dalam beberapa keadaan penggunaan baja organik boleh menyebabkan kadar nitrat yang lebih rendah pada beberapa tanaman dan beberapa kultivar berbanding ketika menggunakan baja mineral yang lebih larut.

Oleh itu, pertanian organik kini menjadi pilihan sesetengah pengguna kerana kandungan nilai makanan tersebut memberi kesan kepada kesihatan mereka, walaupun harga makanan berasaskan organik adalah mahal dan premium.


Ganja boleh mengubati kanser – adakah ia benar?

Ganja, marijuana atau juga dikenali sebagai kannabis, berasal dari Asia Tengah dan kini ditanam di seluruh dunia. Ia antara bahan yang popular untuk penagihan sejak berabad lamanya, dan seiring masa, saintis telah mengenalpasti komponen-komponen aktif didalamnya.

Apakah komponen aktif (biologically active components) untuk ganja?

Maksud komponen aktif adalah, bahan di dalam ganja yang bertanggungjawab ke atas peranannya biologinya. Komponen-komponen aktif di dalam ganja ini dipanggil kanabinoid (cannabinoids). Antara kanabinoid utama yang telah dikaji secara mendalam adalah tetrahydrocannabinol (THC) dan cannabidiol (CBD). Selain THC dan CBD, terdapat lebih seratus kanabinoid lain telah dikenalpasti di dalam ganja.

THC adalah komponen utama dalam ganja yang menyebabkannya bersifat psikoaktif. Ganja selalunya mengandungi 15-20% komponen THC ini. Manakala CBD terdapat dalam kadar yang rendah dalam ganja, dan tidak bersifat psikoaktif.

Psikoaktif bermaksud sesuatu bahan itu mampu bertindak pada sistem saraf kita dan mempengaruhi fungsi otak, dan menyebabkan perubahan pada persepsi, mood, kesedaran dan tingkah laku. Atau bahasa lain yang biasa digunakan ialah ‘high’.

Beza ganja yang dikaji dan ganja di pasaran gelap

Kalau anda ‘google’ tajuk tentang ganja dan kanser, beratus-ratus kajian ilmiah akan keluar, tidak ketinggalan juga beratus-ratus pendapat tidak bertauliah. Sebelum kita pergi kepada perbincangan lebih dalam, satu fakta penting yang perlu orang awam sedar adalah, kajian-kajian ilmiah melibatkan ganja hanya menggunakan komponen aktif sahaja iaitu tetrahydrocannabinol (THC) atau cannabidiol (CBD) dalam bentuk tulen tanpa campuran (highly purified), BUKAN ganja yang biasa didapati di pasaran gelap di mana tahap THC dan CBD nya tidak dapat dikenalpasti.

Penting juga untuk kita tahu bahawa, sesuatu kesan komponen tulen itu tidak semestinya menggambarkan kesan tanaman itu sendiri. Contohnya, ubat kemoterapi kanser bernama alkaloid vinca berasal dari tanaman. Walaupun komponen tulen alkaloid vinca digunakan untuk merawat kanser, tidak bermakna tanaman asalnya iaitu pokok periwinkle atau ekstrak ringkasnya mempunyai kesan yang sama. Ini kerana tanaman itu sendiri mengandungi pelbagai komponen-komponen lain yang masing-masing mempunyai kesan biologi yang berbeza. Jadi, walaupun ganja mengandungi satu atau dua jenis kanabinoid yang dikaji untuk kanser, bukanlah sifir mudah untuk kita mengatakan bahawa ganja itu keseluruhannya boleh merawat kanser.

Kajian ganja dan kanser di peringkat makmal

Hampir kesemua kajian saintifik tentang kesan ganja ke atas kanser menggunakan sel-sel kanser yang dikultur di dalam makmal atau haiwan. Ini termasuk sel barah otak, kanser prostat, kanser payudara dan kanser pankreas.  Terdapat laporan yang menunjukkan tetrahydrocannabinol (THC) atau cannabidiol (CBD) di dalam ganja mampu memperlahankan pertumbuhan sel kanser, atau menyebabkan kematian sel kanser – walaubagaimanapun hasil dapatan ini adalah tidak konsisten. Di dalam sesetangah kajian, kesan ganja ini berbeza terhadap jenis kanser yang berbeza. Terdapat juga bukti bahawa ganja sendiri boleh menggalakkan pertumbuhan kanser sel, bergantung kepada dos dan jenis reseptor kanabinoid di dalam kanser tersebut.

Kajian ganja dan kanser di kalangan manusia

Struktur biologi manusia adalah lebih kompleks, maka apa sahaja dapatan dari kajian makmal tidak boleh terus diaplikasikan terhadap manusia. Ia perlu melalui percubaan klinikal (clinical trial) yang melibatkan ramai orang – pesakit dan bukan pesakit, sebagai kumpulan kawalan. Ini penting untuk membuktikan bahawa kesan tersebut bukan ‘kebetulan’.

Setakat ini, terdapat dua percubaan klinikal yang kecil yang mengkaji kegunaan kanabinoid dalam ganja untuk merawat kanser. Percubaan yang pertama melibatkan sembilan pesakit barah otak tahap akhir yang diberi tetrahydrocannabinol (THC) melalui tiub terus ke dalam otak mereka. Walaupun pemberian THC dengan cara ini tidak menyebabkan kesan sampingan yang teruk, tetapi kerana ianya dijalankan tanpa kumpulan kawalan, ia tidak dapat membuktikan bahawa THC dapat memanjangkan jangka hayat pesakit.

Percubaan klinikal yang kedua mencuba menggabungkan THC dan CBD dengan ubat kemoterapi bernama temozolamide, juga untuk barah otak. Walaubagimanapun, ia juga melibatkan jumlah pesakit yang kecil – iaitu hanya 21 orang, maka jumlah yang lebih besar diperlukan untuk merumuskan keberkesanan kombinasi ini.

Kajian ganja dalam menangani aspek kanser yang lain

Terdapat bukti yang menyokong bahawa kanabinoid boleh membantu mengendalikan kesan sampingan rawatan kemoterapi iaitu loya dan muntah-muntah. Kedua-dua ubat yang digunakan ini berasal dari kanabinoid sintetik, bernama dronabinol dan nabilone. Namun, kerana terdapatnya alternatif rawatan loya dan muntah-muntah lain yang lebih selamat dan berkesan, kedua-dua ubat ini hanya digunakan jika rawatan yang lain ini tidak berkesan. Buat masa ini, hanya dua kanabinoid sintetik ini sahaja yang diluluskan penggunaannya oleh US Food and Drug Administration (FDA) – manakala ganja dalam bentuk asalnya tidak.

Terdapat juga percubaan klinikal yang besar untuk mengkaji penggunaan kanabinoid dalam menangani rasa kesakitan dari kanser dan juga jika ia berupaya memulihkan selera makan di kalangan pesakit kanser, tetapi setakat ini rumusan kajian mendapati bahawa ia tidak berkesan.

Persoalan-persoalan lain yang masih belum dijawab tentang penggunaan ganja dalam kanser

Kajian-kajian seputar isu ini masih belum dapat menjawab beberapa soalan yang penting di dalam merumuskan atau memformulasikan sesuatu rawatan kanser. Ini termasuk – apakah kanabinoid asli atau sintetik lebih berkesan, apakah dos yang sesuai untuk sesuatu jenis kanser, kanser apakah yang boleh bertindakbalas terhadapnya, bagaimana untuk menghindarkan pesakit dari kesan sampingan psikoaktif kanabinoid THC, bagaimana mensasarkan kanabinoid kepada sel kanser dan apakah kanabinoid boleh memangkin atau merencat rawatan kemoterapi.

Kesimpulannya di sini, setakat ini tidak ada bukti kajian saintifik yang cukup mantap (robust) dan padu (solid) untuk merumuskan keselamatan dan keberkesanan bahan dalam ganja – dalam apa jua bentuk pun – untuk merawat kanser. Apatah lagi menagih ganja – tiada langsung bukti perubatan yang menyokongnya. Menyandarkan hujah pada bukti-bukti pengalaman perseorangan adalah tidak patut, malah bergantung kepada ganja sambil melambatkan atau mengelak dari rawatan dari pakar boleh membahayakan pesakit.

Śledziński P, Zeyland J, Słomski R, Nowak A. The current state and future perspectives of cannabinoids in cancer biology [published correction appears in Cancer Med. 2018 Nov;7(11):5859]. Cancer Med. 2018;7(3):765-775. Cancer Research UK. 2019. Cannabis, cannabinoids and cancer – the evidence so far. [online] Available at: https://scienceblog.cancerresearchuk.org/2012/07/25/cannabis-cannabinoids-and-cancer-the-evidence-so-far/  [Accessed 20 August 2020].PDQ Integrative, Alternative, and Complementary Therapies Editorial Board. Cannabis and Cannabinoids (PDQ®): Health Professional Version. In: PDQ Cancer Information Summaries. Bethesda (MD): National Cancer Institute (US); July 22, 2020.Rodriguez-Almaraz JE, Chang S, Clarke J, et al. A systematic review and meta-analysis examining the effects of cannabis and its derivatives in adults with malignant CNS tumors. Neurooncol Pract. 2020;7(4):376-383.Boland EG, Bennett MI, Allgar V, Boland JW. Cannabinoids for adult cancer-related pain: systematic review and meta-analysis. BMJ Support Palliat Care. 2020;10(1):14-24.


Makanan Pantang untuk Sembuh Luka. Mitos Ke?

“Encik, kenapa tak habiskan lauk ni?”

“Saya risau nanti luka bernanah atau gatal-gatal.”

Masyarakat kita sememangnya kaya dengan adat serta pantang-larang yang sudah sebati dengan kehidupan seharian sejak zaman generasi terdahulu lagi. Hal ini termasuklah dalam bab pemakanan, kerana topik ini adalah sesuatu yang dipraktikkan setiap hari.

Namun, adakah semua pantang-larang yang diwarisi ini tepat? Dari sudut perubatan dan kesihatan, adakah terdapat pantang-larang yang sebenarnya akan lebih memudaratkan sekiranya diamalkan tanpa diselidik terlebih dahulu?

Antara salah satu pantang-larang yang sering menjadi buah mulut dan masih menjadi pegangan ramai ialah makanan pantang untuk penyembuhan luka. Ini termasuk luka akibat trauma, kebakaran, kemalangan, masalah kesihatan seperti diabetes, luka selepas pembedahan, atau lain-lain.

Masih terdapat segelintir masyarakat yang percaya bahawa makanan seperti ayam atau telur akan melambatkan proses penyembuhan dan menjadikan luka gatal serta bernanah. Jadi tidak hairanlah apabila terdapat sebilangan besar pesakit dengan luka di wad berasa takut untuk menjamah apatah lagi menghabiskan lauk-pauk di setiap waktu hidangan berat.

Fungsi Pemakanan dalam Penyembuhan Luka

Selain daripada penjagaan kebersihan, wound dressing, serta ubat-ubatan seperti antibiotik, pemakanan juga merupakan salah satu faktor penting dalam memastikan luka sembuh dengan lebih cepat. Antara nutrien asas yang diperlukan dalam proses penyembuhan luka ialah protein, vitamin A dan C, zat besi, zink, serta kalori secara keseluruhannya.

Protein termasuk dalam tiga kumpulan makronutrien utama selain karbohidrat dan lemak. Fungsi asas protein adalah untuk memastikan pertumbuhan badan dan untuk membaiki sel.

Seperti sebuah rumah yang dibina daripada batu-bata, protein pula dibina daripada blok asid amino yang lebih kecil. Asid amino digunakan oleh tubuh badan untuk membina otot dan tulang, enzim, serta hormon. Sumber protein termasuklah daripada haiwan (ikan, ayam, daging) dan tumbuh-tumbuhan (kekacang) serta susu dan hasil tenusu (keju, yogurt).

Asid amino terbahagi kepada dua kumpulan; asid amino perlu (essential amino acid) yang harus didapatkan daripada sumber makanan, dan asid amino tidak perlu (non-essential amino acid) yang boleh dihasilkan oleh tubuh badan sendiri.

Ayam dan telur tidak boleh dimakan ketika proses penyembuhan luka kerana ia mengakibatkan gatal-gatal, nanah, serta melambatkan luka untuk sembuh.

Ayam dan telur adalah contoh sumber protein yang baik dalam membantu penyembuhan luka. Telur diklasifikasikan sebagai sumber protein lengkap serta kaya dengan vitamin dan mineral. Elakkan makanan ini HANYA jika anda mempunyai alahan terhadapnya.

Seorang individu sihat disarankan untuk mengambil 0.8-1.0 g protein/kg berat badan dalam sehari (darab faktor protein dengan berat badan). Untuk penyembuhan luka, keperluan ini akan meningkat sehingga 1.25-1.5 g protein/kg berat badan. Jadual di bawah adalah contoh perbezaan saranan pengambilan protein bagi individu sihat dan untuk penyembuhan luka.

Apakah Kepentingan Pemakanan dalam Penyembuhan Luka?

Penyembuhan luka adalah proses yang kompleks, di mana ia melibatkan proses penggantian tisu yang cedera dengan tisu yang baru. Proses ini memerlukan keperluan nutrien yang lebih tinggi berbanding semasa sihat. Tubuh badan individu yang mempunyai luka akan melalui fasa katabolik di mana kadar metabolisme akan meningkat, badan akan kehilangan lebih air, serta penggantian kolagen dan sel akan bertambah.

Sekiranya fasa katabolik ini berpanjangan dan pesakit tidak diberikan nutrien yang mencukupi, risiko kekurangan protein dan tenaga akan meningkat. Keadaan ini akan menyebabkan tubuh badan terpaksa menggunakan protein (seperti otot) sebagai sumber tenaga dan mengurangkan simpanan protein khusus untuk penyembuhan dan fungsi badan yang lain.

Jika keadaan ini berterusan, luka terpaksa ‘bersaing’ dengan otot untuk mendapatkan nutrien yang mencukupi, dan akhirnya melambatkan luka untuk sembuh. Ini jelas menunjukkan kepentingan untuk mendapatkan keperluan tenaga, protein, dan nutrien lain yang mencukupi bagi membantu menyembuhkan luka.

Dalam pemakanan bagi individu vegetarian, sumber protein didapati dalam kekacang, bijirin, ubi-ubian, bijian, dan sayur-sayuran. Protein daripada sumber tumbuh-tumbuhan tidak mengandungi semua asid amino perlu sekiranya tidak diambil menggunakan kombinasi yang betul.

Pengamal Vegetarian jenis Vegan (mengambil makanan daripada sumber tumbuh-tumbuhan sahaja) masih boleh mendapatkan sumber asid amino perlu yang lengkap. Perkara ini boleh dicapai sekiranya mereka menggabungkan sekurang-kurangnya dua daripada empat kumpulan makanan protein seperti di bawah:

Kumpulan 1 + Kumpulan 2

Roti dengan kejuOat dicampur susuNasi dengan kari yogurt pekat

Kumpulan 2 + Kumpulan 3

Tosai dengan yogurt atau kari yogurtKacang dal atau kacang kuda masak dengan keju atau paneerTosai dan dalca bersusu

Kumpulan 3 + Kumpulan 4

Pes biji matahari ditambah kepada pes kacang merah sebagai inti roti atau kuih

Kumpulan 1 + Kumpulan 3

Tauge, tauhu, tempe, atau dalca dengan nasiMentega kacang dengan rotiBaked beans (kacang panggang) dengan rotiMee dengan kuah rojakBihun goreng dengan tauhu dan taucu

Kesimpulannya, pengambilan protein yang mencukupi adalah sangat penting dalam memastikan fungsi normal tubuh dan pembinaan semula tisu dan sel. Kekurangan protein akan melambatkan proses penyembuhan luka. Pastikan pengambilan protein mencukupi dan pelbagaikan sumber protein seperti ikan, ayam, daging, telur, dan kekacang. Betulkan yang biasa, biasakan yang betul!

Ministry of Health Malaysia. (2014). Wound Care Manual. Zarina Samsudin. (2012). Diet Vegetarian. – Myheatlh.gov


Batuan Igneus: Produk dari isi perut bumi yang berapi

Terdapat pelbagai jenis batuan di muka bumi yang mana salah satu daripadanya adalah batuan igneus. Batuan igneus merupakan batuan yang terhasil daripada proses penyejukan dan pengerasan magma. Proses penyejukan dan pengerasan magma ini terjadi apabila berlakunya letusan gunung berapi. Terdapat 3 jenis magma utama iaitu:

Magma basaltikMagma andesitikMagma rolitik

Batuan igneus yang terbentuk daripada proses penyejukan dan pengerasan magma dapat dibahagikan kepada 2 jenis iaitu:

Batuan igneus intrusif: batuan yang terbentuk apabila magma mengeras bersama-sama dengan lapisan batuan yang terdapat di kerak bumi. Jadi batuan ini mencelah di lapisan batuan yang sedia ada.Batuan igneus ekstrusif: batuan yang terbentuk apabila magma yang keluar mengeras di permukaan bumi.

Walaupun kedua-dua jenis batuan ini mempunyai kandungan kimia yang sama, namun perbezaan jenis persekitaran yang membentuk batuan ini memberikan jenis tekstur dan kandungan mineral yang berlainan.

1. Granit & Granodiorit

Mineral utama yang terkandung di dalam batuan ini adalah feldspar (KAlSi3O8 – NaAlSi3O8 – CaAl2Si2O8) dan kuarza (SiO2). Batuan ini juga hanya didapati di lapisan kerak benua seperti di bahagian dalam jaringan gunung-ganang.

Mineral utama yang terdapat dalam batuan ini adalah plagioklas (CaAl 2Si2O 8 (anortit), NaAlSi 3O 8 (albit). Batuan ini juga hanya didapati di lapisan kerak benua.

3. Gabro & peridotit

Mineral utama yang terkandung dalam batuan ini adalah mineral berwarna gelap iaitu piroksen dan olivin ((Mg²⁺, Fe²⁺)₂SiO ₄). Batuan ini juga boleh ditemui di lapisan kerak benua dan di lapisan kerak lautan.

1. Riolit dan dasit

Batuan ini mempunyai kandungan mineral kuarza yang banyak. Namun yang membezakan antara batuan ini dengan granit dan granodiorit (di atas) adalah terdapat banyak kandungan mineral feldspar kalium (potassium feldspar) dalam riolit dan mineral plagioklas dalam dasit selain daripada kuarza. Warna batuan riolit dan dasit juga selalunya pucat iaitu daripada keputihan hingga ke warna kekelabuan, kuning, merah atau ungu.

Batuan ini hampir menyerupai batuan dasit tetapi mempunyai kandungan mineral kuarza yang rendah. Batuan ini dinamakan berdasarkan nama tempat, Andes yang mana merupakan sistem pergunungan utama yang terdapat di bahagian barat di Amerika Selatan. Warna batuan ini selalunya kekelabuan, ungu dan juga hijau gelap.

Batuan dominan yang membentuk kerak lapisan lautan adalah batuan basalt. Batuan ini mempunyai warna kelabu gelap atau hitam. Batuan ini turut mengandungi mineral plagioklas, piroksen dan olivin.

Kewujudan Mineral Berharga Daripada Magma

Proses-proses yang berlaku ketika penyejukan dan pengerasan magma kadangkala membawa kepada terbentuknya mendapan mineral yang berharga dan berpotensi dari segi ekonomi. Sebagai contoh di Malaysia, terdapat mendapan bijih timah dan emas di Semenanjung Malaysia yang terbentuk di kawasan batuan igneus. Selain itu, dengan penyejukan dan pengerasan magma juga terbentuknya mendapan nikel, kuprum, besi, titanium dan lain-lain.

Batuan igneus banyak digunakan dalam pembinaan bangunan, pembuatan jalan raya, perabot dan lantai rumah. Sifatnya yang kukuh dan tahan lasak menyebabkan batuan ini banyak digunakan dalam pembinaan.


Berapa Banyak Pembuktian Teorem Pythagoras yang Wujud?

Semasa di bangku sekolah, pasti anda pernah mempelajari Teorem Pythagoras, bukan? Tahukah anda yang Teorem Pythagoras merupakan teorem matematik yang mempunyai paling banyak pembuktian iaitu sebanyak 371 versi. Albert Einstein berjaya memberikan salah satu bukti untuk teorem ini semasa beliau baru berusia 12 tahun!

Teorem Pythagoras merupakan teorem geometri yang sangat terkenal. Menurut teorem ini, kuasa dua bagi hipotenus segi tiga bersudut tegak(bersudut 90 darjah) adalah sama dengan hasil tambah kuasa dua bagi dua sisi lain atau boleh ditulis dalam bentuk a2+b2=c2 di mana c merupakan hipotenus manakala a,b merupakan sisi yang lain. Antara contoh ialah 32+42=52, 52+122=132 dan 72+242=252

Teorem Pythagoras merupakan  salah satu teorem awal yang diketahui oleh peradaban kuno. Ia dinamakan bersempena Pythagoras, ahli matematik dan ahli falsafah Yunani yang dipercayai menjadi orang pertama yang membuktikan teorem tersebut. Teorem itu diletakkan namanya walaupun terbukti bahawa tamadun Babylon mengetahui teorem ini kira-kira 1000 tahun sebelum Pythagoras. Plimpton 322, tablet matematik Babylon yang berasal dari tahun 1900 SM mengandungi maklumat mengenai Teorem Pythagoras. Chou-pei, teks kuno Cina, juga membuktikan bahawa orang Cina mengetahui tentang Teorem Pythagoras bertahun-tahun lamanya sebelum Pythagoras.

Pythagoras hidup pada abad keenam atau kelima SM. Dia mendirikan Sekolah Pythagoras di Crotona. Sekolah ini merupakan akademi untuk pengajian matematik, falsafah, dan sains semula jadi. Pythagoras dan anak-anak muridnya dikreditkan dengan banyak sumbangan untuk matematik. Walaupun Pythagoras terkenal hari ini kerana penemuannya dalam bidang matematik, sejarawan klasik mempertikaikan sama ada beliau sendiri pernah memberikan sumbangan penting kepada bidang matematik.

Membuktikan Formula Theorem Pythagoras

Banyak pembuktian telah diberikan kepada teorem ini yang mana besar kemungkinan ia merupakan teorem matematik yang mempunyai paling banyak pembuktian. Dalam buku The Pythagorean Proposition, Elisha Scott Loomis (1852–1940) menyenaraikan sebanyak 371 bukti untuk Teorem Pythagoras! Pelbagai teknik digunakan untuk membuktikan teorem ini, termasuk pembuktian secara geometri dan aljabar, dengan beberapa bukti wujud sejak ribuan tahun yang lalu. Salah satu pembuktian yang paling terkenal dikreditkan kepada Pythagoras sendiri. Kita akan membincangkan beberapa versi pembuktian Teorem Phytagoras.

1. Pembuktian pertama ini merupakan antara versi yang paling senang untuk difahami.

Pertama, kita mulakan dengan empat segi tiga tepat yang mempunyai luas ab/2. Kemudian, kita pusingkan tiga segi tiga tersebut dengan satu segi tiga kepada 90o, 180o dan 270o.

Gabungkan kesemua segi tiga tadi lalu membentuk segi empat sama. Pusingkan segi empat sama tadi dan akan terbentuk satu segi empat yang kecil ditengah-tengah segi empat sama besar.

Segi empat sama yang besar mempunyai segi empat sama kecil yang mempunyai sisi (a-b) manakala luasnya adalah (a-b)2. Disebabkan kita mempunyai empat segi tiga tepat yang berkeluasan sama, jadi kita memperoleh 4(ab/2)=2a. Tambah kesemua keluasan tersebut lalu kita akan mendapat:

2. Pembuktian kedua menggunakan konsep susunan semula.

Jika kita mempunyai empat segi tiga tepat yang mempunyai luas yang sama, kita dapat menyusunnya dalam dua jenis bentuk seperti gambar dibawah.

Dalam rajah di atas, kita dapat lihat yang susunan sebelah kiri menghasilkan kawasan segi empat sama yang mempunyai sisi c manakala pada sebelah kanan, kita mendapat dua jenis segi empat sama iaitu segi empat sama yang mempunyai sisi a dan segi empat sama sisi b.

Dua segi empat besar yang ditunjukkan dalam rajah diatas mempunyai empat segi tiga tepat yang sama, dan satu-satunya perbezaan antara dua segi empat besar ialah cara susunan segi tiga yang berbeza. Oleh itu, ruang putih di dalam setiap dua segi empat besar mesti mempunyai luas yang sama. Apabila kita menyamakan luas ruang putih dalam kedua-dua segi empat besar, ia akan menghasilkan teorem Pythagoras iaitu a2+b2=c2.

Mungkin ada dikalangan anda yang tertanya-tanya jika terdapat nombor yang memenuhi persamaan a2+b2=c2., adakah terdapat penyelesaian apabila kuasa dua ditukar kepada kuasa tiga, empat dan keatas iaitu a3+b3=c3 atau a4+b4=c4.? Jawapannya adalah tidak dan masalah ini dikenali sebagai Teorem Terakhir Fermat (Fermat’s Last Theorem). Pada kurun ke-17, Pierre de Fermat (1601–1665) menyatakan yang tiada penyelesaian untuk integer positif (positive integers) untuk persamaan an+bn=cn. apabila n=3 dan ke atas.

Namun begitu, beliau tidak memberikan sebarang bukti kepada dakwaan beliau tersebut. Jika Teorem Pythagoras mempunyai terlalu banyak pembuktian, Teorem Terakhir Fermat pula terlalu sukar untuk dibuktikan.

Akhirnya, Teorem Terakhir Fermat dibuktikan selepas 350 tahun oleh Sir Andrew Wiles, seorang ahli matematik Inggeris pada tahun 1994. Beliau mengambil masa selama hampir 8 tahun untuk membuktikan Teorem Terakhir Fermat dengan menggunakan kaedah yang sangat sukar. Terdapat sebuah dokumentari yang bertajuk The Proof terbitan BBC yang menceritakan pencapaian Sir Andrew Wiles.

Sebagai kesimpulan, Teorem Pythagoras merupakan satu topik matematik yang sangat menarik. Kita dapat lihat yang Teorem Pythagoras mempunyai sangat banyak pembuktian. Sebagai cabaran, cuba anda buktikan Teorem Pythagoras dengan menggunakan kaedah anda sendiri. Selamat berjaya!

Menyelesaikan teorem terakhir fermat – Majalah SainsPythagorean Theorem by Angie HeadPythagorean Theorem – Mathworld


Adakah Penyakit Kanser Bergantung kepada Nasib?

“Mana ada merokok sebabkan kanser? Tengok aku ni, merokok juga, ok je, sampai ke tua ni tak dapat kanser pun.”

Ramai antara kita yang suka menggunakan alasan ‘kebetulan’ apabila sampai ke penyakit. Adakah kita hebat kerana bebas kanser walaupun mengamalkan gaya hidup tidak sihat?

Kanser adalah penyakit yang mempunyai pelbagai faktor

Kebarangkalian mendapat kanser adalah berbeza-beza mengikut individu dan latarbelakang keturunan. Seseorang boleh lahir dengan gen yang meninggikan kebarangkalian mendapat kanser, tetapi gen ini hanyalah salah satu faktor yang terlibat dalam permulaan pertumbuhan sel kanser.

Contohnya, gen yang bernama BCR-ABL telah dikenalpasti bertanggungjawab untuk leukemia yang dikenali sebagai chronic myeloid leukemia. Namun, gen ini boleh didapati dalam satu pertiga orang dewasa yang sihat yang tidak akan pernah mendapat kanser.

Jadi kenapa dua orang yang mempunyai gen pembawa kanser yang sama – seorang mendapat kanser, dan seorang lagi tidak? Adakah hanya sekadar nasib?

Kajian demi kajian telah mendapati, faktor genetik sahaja tidak cukup untuk menyebabkan kanser. Faktor persekitaran, terutamanya gaya hidup tidak sihat termasuk pemakanan yang tidak sihat, obesiti dan gaya hidup tanpa senaman boleh menyumbang kepada pembangunan sel-sel kanser. Semua faktor ini yang memberi persekitaran optimum untuk menyebabkan sel pembawa gen kanser bertukar menjadi sel kanser yang bahaya.

Misalan sel kanser dengan biji benih

Sel pembawa gen kanser boleh disamakan dengan satu biji benih. Biji benih kalau ditanam sahaja tanpa tanah yang sesuai, air yang cukup dan cahaya yang diperlukan – kekal menjadi satu biji benih. Ia tidak akan tumbuh secara optimum. Malah, kehadiran air dan tanah sahaja tanpa cahaya juga, tidak akan membolehkan biji benih mencapai potensi pertumbuhan yang sepenuhnya. Kesemua elemen ini, berfungsi bersama-sama untuk mombolehkan benih ini menjadi pokok.

Sama seperti sel pembawa gen kanser. Jika tiada rangsangan pertumbuhan, ia kekal menjadi sel pembawa sahaja, tidak menjadi kanser. Jika dibekalkan dengan elemen-elemen yang menggalakkan pertumbuhannya, ia berpotensi menjadi sel kanser. Apakah elemen-elemen rangsangan dari persekitarannya yang diperlukan untuk ia menjadi kanser yang berbahaya? Keradangan kronik adalah salah satu daripanyanya.

Apa itu keradangan kronik (Chronic inflammation)

Selama ini, bila kita dengar terma ‘keradangan’, kita bayangkan fenomena seperti bengkak, sakit, kemerah-kemerahan dan kepanasan di tempat yang berkenaan. Ala, macam kalau naik gatal-gatal sebab alahan makanan tu.

Keradangan kronik adalah lebih kepada apa yang berlaku di dalam sel, ia berlaku tanpa kesan fizikal nyata pada luaran badan. Pemakanan tidak sihat, kehadiran terlalu banyak tisu lemak dari berat badan berlebihan atau ketidakaktifan fizikal kesemuanya boleh menyebabkan keradangan kronik, lalu mengubah persekitaran sel gen pembawa kanser ini.

Bagaimana keradangan kronik menyebabkan kanser

Sebagai contoh, keradangan kronik yang berlaku kerana obesiti boleh menyebabkan pengaktifan sel-sel radang (inflammatory cells) dan penghasilan radikal bebas oksigen dan nitrogen yang merosakkan DNA. Radikal-radikal bebas ini juga boleh menganggu kebolehan badan untuk membaiki DNA yang rosak semasa pembahagian sel. Sel-sel radang ini juga bertanggungjawab untuk merekrut saluran darah baru di sekeliling tumor untuk membantu membiakkan sel-sel kanser.

Mereka yang mengamalkan gaya hidup sihat lebih berpotensi merencat sel pembawa gen kanser daripada bertumbuh secara bahaya. Manakala, pendedahan berterusan kepada bahan penyebab kanser seperti tembakau dan alkohol hanya menjadi pemangkin penukaran status sel pembawa gen kanser ini. Ejen-jen karsinogenik ini boleh menyerang DNA secara langsung dan menyebabkan kesilapan pengekodan DNA semasa pembahagian sel.

Ironinya, walaupun masyarakat kita benar-benar takut dengan perkataan kanser, gaya hidup kita tidak terarah kepada mencegah penyakit ini.

10 Cara untuk mencegah kanser secara berkesan

Ini adalah senarai rekomendasi untuk mencegah kanser dari World Cancer Research Fund dan The American Cancer Society. Rekomendasi ini adalah hasil dari penilaian menyeluruh kajian-kajian kanser yang terkini. Impak positif rekomendasi ini telah juga dikaji, dan hasilnya termasuk penurunan 60% risiko kanser payudara di kalangan wanita menopaus. Pematuhan kepada rekomendasi ini juga menunjukkan penurunan kematian di kalangan pesakit kanser payudara dan kanser prostat.

10 rekomendasi ini adalah:

1. Kekalkan berat badan yang sihat

Berat badan yang berlebihan atau obesiti adalah penyebab untuk 12 jenis kanser, termasuk kanser pankreas, hati, kolorektum, payudara (selepas menopause), buah pinggang dan endometrium. Angka ini menakutkan kerana ia adalah lima kali ganda dari jumlah kanser yang disebabkan oleh obesiti, sedekad yang lalu.

2. Aktif secara fizikal – berjalan, senaman

Aktiviti fizikal – lebihkan berjalan, kurangkan hanya duduk di satu tempat – membantu mengurangkan kenaikan berat badan. World Health Organization (WHO) mencadangkan untuk kekal aktif setiap hari, dengan meluangkan 150 minit seminggu untuk aktiviti fizikal yang sederhana. Ini termasuk berjalan, berbasikal, berkebun, berenang atau menari.

3. Amalkan pemakanan wholegrain, sayur, buah dan kekacang

Makanan-makanan ini mempunyai efek pelindung terhadap pelbagai jenis kanser, terutamanya kanser yang melibatkan sistem penghadaman. Makanan yang tidak diproses ini kaya nutrien dan serat, dan pengambilan sebanyak 400g sehari adalah disarankan.

4. Kurangkan makanan segera (fast foods)

Terdapat bukti kuat bahawa makanan segera dan makanan terproses yang tinggi lemak, kanji dan gula menyebabkan kenaikan berat badan dan obesiti kerana ia meninggikan risiko pengambilan kalori perlebihan.

5. Kurangkan makan daging merah dan daging terproses

Semua daging haiwan mamalia termasuk daging lembu, sapi, babi, kuda dan kambing adalah daging merah. Daging merah adalah sumber protein dan zat besi, maka pengambilannya dicadangkan untuk dihadkan sebanyak tiga kali seminggu. Manakala daging terproses seperti salami, bacon, sosej dan nugget harus sangat dielakkan.

6. Kurangkan minuman bergula

Seperi makanan segera, minuman bergula menggalakkan pengambilan kalori yang berlebihan, berbanding penggunaan kalori tersebut.

7. Kurangkan pengambilan alkohol

Untuk mencegah kanser, tidak mengambil alkohol adalah langkah paling baik. Bukti menunjukkan bahawa minuman beralkohol dari semua jenis mempunyai kesan yang sama terhadap risiko kanser.

8. Tidak menggunakan supplement untuk mencegah kanser

Untuk pencegahan kanser, adalah digalakkan untuk mencukupkan keperluan nutrien dengan makanan sebenar (real food), berbanding supplement. Kajian ujian terkawal secara rawak (randomised controlled trials) menunjukkan supplements dengan dos yang tinggi tiada kesan pelindung terhadap risiko kanser.

9. Penyusuan susu ibu, jika boleh

Terdapat bukti kukuh yang menyokong peranan penyusuan susu dalam melindungi daripada kanser payudara. Ia juga melindungi anak tersebut dari kenaikan berat badan dan obesiti,  yang menjadi risiko besar kanser kelak.

10. Jika didiagnosis dengan kanser, teruskan mengamalkan rekomendasi ini

Untuk pesakit kanser atau yang telah bebas kanser, rekomendasi ini masih digalakkan untuk mengawal penyakit tersebut.

‘Nasib’ yang boleh dikawal

Maka nyatalah, kanser bukan sekadar sekadar penyakit nasib. Apa yang lebih meningkatkan kebarangkalian mendapat kanser adalah, interaksi gen dengan keadaan sekelilingnya –dan keadaan ini berpunca kebanyakannya, dari faktor-faktor dalam kawalan kita. Kita tidak boleh kawal di dalam keturunan manakah kita dilahirkan, kita tidak boleh kawal kod genetik yang sedia ada dalam badan. Tapi, kita boleh kawal berat badan, amalkan pemakanan dan gaya hidup yang sihat.

Beliveau R, Gingras D. Preventing Cancer: Reducing the Risks. Canada: Firefly Books; 2015.Iyengar NM, Gucalp A, Dannenberg AJ, Hudis CA. Obesity and Cancer Mechanisms: Tumor Microenvironment and Inflammation. J Clin Oncol. 2016;34(35):4270-4276.World Cancer Research Fund. 2020. Cancer Prevention Recommendations. [online] Available at: https://www.wcrf.org/dietandcancer/cancer-prevention-recommendations  [Accessed 15 August 2020].


Rumput: Berbunga atau Tidak?

Adakah rumput berbunga atau tidak? Rumput ibarat hamparan karpet yang hijau yang sering menutupi bumi dan menjadi tempat pijakan oleh kebanyakkan manusia. Kita sering berjalan atau berlari melewati kawasan yang dipenuhi rumput yang hijau. Tambahan pula, rumput yang menjadi tempat pijakan itu banyak dijumpai di setiap tempat yang mempunyai tanah yang mana kita sering tidak menghiraukannya dan seolah menganggap ia tiada makna.  Adakah anda pernah terfikir bagaimana rumput itu boleh membiak dengan begitu banyak yang menjadi majoriti meliputi keseluruhan kawasan di dunia? Seperti yang kita maklum, tumbuhan yang hidup di atas muka bumi ini boleh terbahagi kepada dua:

Anda juga mungkin pernah belajar di bangku sekolah tentang terdapatnya struktur tumbuhan yang akan menjalankan pensenyawaan dari debunga (pollen) yang akan bergabung dengan ovul bagi menghasilkan pokok baru atau buah. Proses ini adalah khusus terjadi kepada pokok yang mempunyai bunga. Sebagai contohnya, pokok bunga raya, pokok bunga matahari, pokok cili, pokok durian dan banyak lagi. Jadi adakah rumput itu berbunga?

Kebanyakkan kita pasti pernah bermain atau menarik rumput ketika di usia kanak-kanak. Tetapi pernahkah terlintas difikiran tentang bagaimana rumput ini membiak dengan banyaknya? Adakah rumput mempunyai bunga seperti pokok-pokok berbunga yang lain? Sebelum itu, mari kita lihat dengan teliti bagaimanakah struktur sekuntum bunga!

Bunga rumput dinamakan sebagai florets yang membentuk gugusan bunga yang panjang ke atas dinamakan spickelets. Bunga rumput akan melepaskan debunga yang akan melekat pada bahagian stigma yang mengandungi cecair untuk menangkap debunga. Debunga tersebut akan memasuki style ke ovary.Selepas persenyawaan berlaku, sel telur (ovul) akan berkembang menjadi biji benih seterusnya kitaran tersebut berulang-ulang menggunakan mekanisme angin serta serangga sebagai agen pendebungaan.

Terdapat dua bahagian tumbesaran rumput iaitu di bahagian batang dipanggil sebagai stolon dan di bahagian akar palsu dipanggil sebagai rhizome. Sepatutnya, akar dalam istilah anatomi tumbuhan adalah root, tetapi rhizome bukan akar yang sebenar bermaksud tiada sel yang kompleks seperti pokok yang berkayu. Oleh sebab itu, kita menamakan ia sebagai rhizome yang mana ia mempunyai sistem yang ringkas untuk meresap air serta nutrient.

Di Malaysia, rumput yang biasa kita jumpai adalah seperti berikut :

Rumput ini mempunyai warna hijau gelap di bahagian daun. Rumput ini senang membiak serta dapat memulihkan diri daripada kerosakan akibat pemotongan rumput dan sebagainya. Rumput jenis ini tahan lasak terhadap cuaca ekstrem seperti kemarau.

Rumput ini selaku kita dapat dilihat di padang, di tepi jalan dan kebun. Kebanyakan stadium di Malaysia menggunakan rumput jenis ini kerana kos penjagaan yang rendah. Rumput ini yang berwana gelap dan lebar

Rumput ini mempunyai daun muda yang cerah serta tumbuh menegak. Rumput ini mempunyai struktur yang keras menyebabkan mata pisau rumput boleh menjadi tumpul.

Rumput ini mempunyai daun yang panjang serta tirus di bahagian hujung daun . Ia juga dikenali sebagai crown grass (rumput mahkota) disebabkan hujung pucuk membentuk huruf T/V.

Terdapat perbezaan warna bunga pada setiap jenis rumput. Kenapa kita jarang sekali melihat bunga rumput di padang atau di tepi jalan. Hal ini demikian kerana, setiap minggu atau sebulan sekali pasti pihak pengurusan sisa pepejal atau “solid waste management” (SWM) akan memotong rumput bagi mengelakkan rumput itu menjalar sehingga menganggu lalu lintas penduduk setempat. Jika kita biarkan pada tempoh yang lama berkemungkinan kita dapat melihat bunga rumput itu mekar. Walaupun tidak sebesar dan cantik seperti pokok lain tetapi itu memberi kita input yang baru tentang rumput. Jadi, kita mestilah menghargai tumbuhan yang ada di atas muka bumi walaupun pada pandangan manusia itu tidak bermakna.

Al Zaim AzZahman. (2019). EKSKLUSIF: Antara Cowgrass Dan Bermuda, Rumput Mana Pilihan Yang Sesuai Di Malaysia? Diperoleh daripada https://www.semuanyabola.com/eksklusif-antara-cowgrass-dan-bermuda-rumput-mana-pilihan-yang-sesuai-di-malaysia

Garden Mandy. Zoysia Grass: Planting, Care and Maintenance. Diperoleh daripada https://www.gardenmandy.com/zoysia-grass/

Hiro-Yuki Hirano, Wakana Tanaka & Taiyo Toriba.(2014).Grass Flower Development. Journal Molecular Biology. 1110, 57-84. Diperoleh daripada researchgate.net/publication/259607636_Grass_Flower_Development.

Normas Yakin.(2019). Jenis Rumput. Diperolehi daripada https://www.slideshare.net/normas98/jenis-rumput


Kerintangan Antibiotik: Apa Peranan Masyarakat dalam Isu Ini?

Cuba bayangkan jika pada suatu hari, anda mendapat suatu jangkitan seperti tibi dan anda dapati antibiotik yang diberi kepada anda tidak berkesan untuk membunuh kuman atau bakteria penyebab jangkitan tersebut. Di samping itu, doktor anda telah cuba berkali-kali untuk menukar rawatan anda kepada jenis antibiotik lain, tetapi masih gagal mengawal jangkitan tersebut. Apakah yang akan terjadi pada anda?

Situasi di atas adalah gambaran sebenar yang berlaku dalam masalah kerintangan antibiotik. Kerintangan antibiotik (antibiotic resistance) adalah satu situasi di mana bakteria mula menyesuaikan diri dengan antibiotik yang diberikan dan menjadi lebih sukar untuk dibunuh.

Mengapa anda perlu cakna mengenai isu ini?

Isu kerintangan antibiotik bukanlah masalah yang baharu berlaku dalam masyarakat kita. Masalah kerintangan antibiotik sekarang telah merebak di seluruh dunia. Terdapat banyak laporan terkini menyatakan bahawa jangkitan yang sebelum ini mudah diubati dengan pemberian antibiotik seperti jangkitan peparu seperti pneumonia dan jangkitan saluran kencing (urinary tract infection) menjadi semakin sukar diatasi. Apabila keadaan ini berlaku, selalunya doktor perlu menggantikan antibiotik tersebut dengan ubat yang lebih kuat dan lebih mahal kepada pesakit. Ini menjadikan kos perubatan kepada pesakit meningkat dan membebankan sistem kesihatan sesuatu negara secara amnya.

Selain itu, mengikut laporan yang dikeluarkan oleh Food and Drug Administration (FDA), di antara tahun 2014-2018 hanya ada 10 sahaja antibiotik baru yang diluluskan untuk merawat jangkitan dalam proses pembangunan drug di seluruh dunia. Ini bermakna, sudahlah bakteria sudah menjadi sukar untuk dibunuh, penemuan antibiotik baru yang kuat untuk membunuh bakteria-bakteria ini pula sukar ditemui!

Anda sudah mula risau? Sekarang, untuk kita mengatasi masalah ini, kita perlu mengetahui apakah puncanya. Sebenarnya, kerintangan antibiotik boleh berlaku secara semulajadi kepada bakteria untuk melindungi diri mereka daripada dibunuh oleh antibiotik. Perubahan pada genetik bakteria dan genetik kerintangan yang diterima daripada bakteria lain juga menjadi sebab kerintangan antibiotik berlaku. Selain itu, punca kerintangan antibiotik boleh berlaku disebabkan faktor-faktor berikut:

1. Penggunaan antibiotik yang berleluasa

Lebih banyak antibiotik yang kita gunakan, lebih banyak bakteria akan mewujudkan kerintangan kepada antibiotik tersebut. Apabila kita menggunakan antibiotik, sesetengah bakteria akan mati, tetapi bakteria yang rintang pada antibiotik ini akan terus hidup dan berkembang biak.

2. Pengawalan jangkitan dan kebersihan diri yang tidak baik

Sekiranya jangkitan tidak dikawal, penyakit akan mudah terjadi dan meningkatkan keperluan antibiotik. Kebersihan diri yang tidak dijaga dengan baik juga meningkatkan risiko jangkitan terjadi.

Peranan anda dalam mengatasi isu kerintangan antibiotik

Selain mengharapkan pihak kerajaan, saintis, doktor dan pegawai farmasi dalam mengawal masalah kerintangan antibiotik ini, anda juga boleh memainkan peranan yang sangat penting dalam membanteras isu ini daripada berleluasa. Bagaimanakah caranya?

1. Guna antibiotik apabila perlu sahaja

Jangan paksa doktor anda preskrib antibiotik atau beli antibiotik dari farmasi luar untuk merawat jangkitan anda. Tahukah anda tidak semua jangkitan memerlukan antibiotik? Contoh yang mudah adalah apabila anda sakit tekak. Lebih kurang 80-90% masalah sakit tekak adalah disebabkan virus, bukannya bakteria. Sebab itulah anda selalunya tidak diberikan sebarang antibiotik oleh doktor anda kerana antibiotik hanya berkesan ke atas bakteria, bukan virus. Tidak perlu marah-marah sekiranya doktor tidak memberikan anda sebarang antibiotik untuk masalah perubatan anda. Percayalah pada pertimbangan doktor anda.

2. Habiskan antibiotik anda

Sekiranya anda dipreskrib antibiotik oleh doktor anda, pastikan anda habiskan antibiotik tersebut mengikut dos, frekuensi dan jangka masa yang telah diberitahu. Contohnya, sekiranya antibiotik itu diberi untuk jangka masa seminggu, pastikan anda habiskan ubat itu walaupun selepas 2 -3 hari anda mengambil ubat itu, jangkitan anda sudah reda. Anda mungkin rasa bakteria itu sudah mati, tetapi sebenarnya bakteria itu masih ada dan boleh menyesuaikan diri mereka dengan antibiotik yang diberi. Kita perlu habiskan semua antibiotik untuk memastikan semua bakteria telah dibunuh dengan berkesan.

Imunisasi mampu melindungi anda daripada dijangkiti sebahagian penyakit yang memerlukan rawatan dengan antibiotik. Dengan cara ini, anda juga boleh merendahkan risiko dipreskrib dengan antibiotik dan sekaligus merendahkan risiko kerintangan antibiotik berlaku.

4. Menjaga kebersihan diri

Kebanyakan bakteria yang rintang kepada sesetengah antibiotik terdapat di persekitaran kita, terutamanya di hospital, dan tempat-tempat awam. Untuk mengelakkan jangkitan berlaku, anda boleh mengambil langkah-langkah keselamatan seperti selalu membasuh tangan, memakai penutup muka, dan sekiranya anda mempunyai luka, kawasan luka ini perlulah dibersihkan untuk mengelakkan jangkitan. Norma baharu yang kita amalkan sekarang memang satu pendekatan yang bagus dan mampu mengawal risiko jangkitan kuman kepada kita.

Sebagai kesimpulan, setiap daripada kita sebagai ahli masyarakat perlu cakna mengenai isu kerintangan antibiotik ini supaya masalah ini tidak berleluasa dan memudaratkan kita di masa hadapan. Jangan pandang remeh isu ini kerana setiap daripada kita mempunyai risiko terdedah kepada jangkitan dan pastinya kita mengharapkan antibiotik yang diberi akan berkesan untuk mengawal jangkitan tersebut. Percayalah, kita mampu mengawalnya!

Peyrani, P., Mandell, L., Torres, A., & Tillotson, G. S. (2019). The burden of community-acquired bacterial pneumonia in the era of antibiotic resistance. Expert review of respiratory medicine, 13(2), 139-152.Abduzaimovic, A., Aljicevic, M., Rebic, V., Vranic, S. M., Abduzaimovic, K., & Sestic, S. (2016). Antibiotic resistance in urinary isolates of Escherichia coli. Materia socio-medica, 28(6), 416.Review of Antibiotics in Clinical Development Pipeline. United States Food and Drug Administration (FA), 18-19 November 2019. Available at: https://www.fda.gov/media/133086/download


Sputnik V(Vaksin COVID-19) telah dihasilkan. Merdekakah kita?

Akhirnya, Russia mengumumkan mereka telah berjaya menghasilkan vaksin untuk melawan pandemik COVID-19. Dikala negara-negara lain masih lagi bertungkus lumus menguji dan menilai vaksin COVID-19 yang dicipta mereka serta kita hidup dalam keadaan berjaga-jaga, satu perkhabaran gembira telah diumumkan. Adakah kita sudah bolehkah gembira dengan berita ini?

Buat masa ini timbul banyak persoalan yang dibangkitkan oleh negara-negara besar dunia tentang keberkesanan vaksin Sputnik V bagi melawan penularan COVID-19 yang kita hadapi sekarang. Sama ada persoalan ini berpunca dari rasa iri hati atau atas motif politik disebabkan kemampuan Russia, sudah tentu banyak spekulasi yang boleh direkacipta. Sejarah juga telah mengajar kita tentang geopolitik kuasa-kuasa besar dunia ini. Jadi apakah yang telah diketahui setakat hari ini berkenaan vaksin Sputnik V?

Apakah itu Sputnik V?

Vaksin Sputnik V ini telah dihasilkan oleh Gamaleya Research Institute of Epidemiology and Microbiology yang berpangkalan di Moscow dan merupakan salah satu pusat penyelidikan yang tertua di Russia. Pusat penyelidikan ini telah mula beroperasi pada 1891 serta mempunyai kredibiliti dan reputasi yang tinggi dalam kajian saintifik.

Penghasilan vaksin ini adalah hasil kerjasama dengan kementerian pertahanan Russia berdasarkan kepada vaksin yang digunakan untuk melawan adenovirus iaitu sejenis virus yang boleh menjangkiti sistem pernafasan. Berdasar kepada laporan kementerian kesihatan Russia, vaksin Sputnik V boleh menghasilkan immuniti kepada penerima sehingga 2 tahun tetapi keputusan ujian yang terhad ini belum didedahkan kepada masyarakat umum.

Bagaimana Vaksin ini berfungsi?

Seperti yang dilaporkan, vaksin ini perlu diberi dalam 2 dos dan ia menggunakan sejenis virus lain iaitu adenovirus sebagai pembawa kod DNA coronavirus yang kemudiannya akan masuk ke dalam sel-sel badan manusia bagi menghasilkan sistem imuniti badan terhadap COVID-19.

Adakah vaksin ini telah melepasi ujian klinikal?

Menurut laporan yang dikeluarkan vaksin Sputnik V belum lagi melengkapkan ujian klinikal fasa ketiganya, iaitu ujian secara meluas dan melibatkan ribuan pesakit atau peserta. Mengikut prosedur penghasilan sesuatu ubat atau vaksin baru, terdapat beberapa fasa ujian klinikal yang perlu dilalui sebelum ia boleh diperkenalkan serta digunakan ke atas manusia. Secara asasnya terdapat tiga fasa penting dalam ujian klinikal dan fasa keempat akan dijalankan jika terdapat keperluan.

Fasa pertama ujian klinikal sesuatu ubat atau vaksin baru hanya melibatkan bilangan kecil sukarelawan yang sihat. Ini bertujuan untuk memastikan ubat atau vaksin yang diberi tidak menyebabkan kemudaratan serta menunjukkan bukti ia dapat mendatangkan kebaikan.

Fasa kedua akan dijalankan selepas fasa pertama berjaya. Dalam fasa kedua ini jumlah peserta adalah lebih ramai dan kebiasaannya melibatkan pesakit dengan penyakit yang hendak dirawat. Fasa kedua bertujuan untuk melihat keberkesanan merawat penyakit dan mencegah penyakit yang berkaitan di antara peserta yang sihat dan pesakit. Dos bagi ubat atau vaksin yang diuji juga dianalisa di dalam fasa ini.

Fasa ketiga ujian klinikal ini akan diteruskan jika fasa kedua menunjukkan kemajuan yang meyakinkan. Dalam fasa ketiga peserta adalah dalam jumlah yang sangat besar sehingga ribuan orang serta berkemungkinan melibatkan negara-negara lain. Objektif fasa ketiga ini adalah untuk memastikan keberkesanan ubat atau vaksin yang diberi bagi melawan penyakit yang berkaitan serta menentukan dos efektifnya. Dan jika ada kesan-kesan sampingan selepas pemberian ubat atau vaksin tersebut ianya akan direkodkan di dalam fasa ini juga. Ujian klinikal fasa ketiga mungkin mengambil masa beberapa tahun sebelum keputusan positif diperolehi.

Fasa keempat akan dilaksanakan jika perlu bagi tujuan yang spesifik seperti memantau kesan-kesan sampingan luarbiasa yang mungkin berlaku dan juga sekiranya ubat atau vaksin yang diberikan boleh ditambahbaik dari segi penggunaannya.

Kemunculan vaksin Sputnik V yang dikatakan belum melengkapkan ujian klinikal fasa ketiganya sudah tentu mendatangkan keraguan bagi sesetengah pihak di seluruh dunia. Malah World Health Organization (WHO) belum lagi mengiktiraf sepenuhnya pengguna vaksin ini dan masih menunggu laporan penuh ujian klinikal yang dijalankan oleh Russia. Kebanyakan persoalan yang ditimbulkan oleh para saintis dunia adalah berkaitan aspek keberkesanan serta keselamatan penggunaan vaksin Sputnik V ke atas manusia. Pihak Russia pula mengatakan bahawa ujian mereka tidak mendapat liputan yang meluas dan negara-negara lain tidak mendapat laporan penuh tentang ujian klinikal yang sedang mereka jalankan.

Walau apapun, pendaratan Sputnik V di waktu COVID-19 masih menular hanya akan membawa kesan positif ke seluruh dunia. Negara-negara lain yang juga sedang membangunkan vaksin yang sama sudah tentu akan menggandakan usaha mereka bagi menghasilkan vaksin yang terbaik dan selamat dalam melawan pandemik COVID-19. Bagi kita di Malaysia, ingatlah kita masih lagi belum bebas walaupun dengan kehadiran berita tentang vaksin ini. Patuhi SOP dan undang-undang serta jagalah kebersihan diri. Wallahua’lam.


Dacing Kalori: Konsep Keseimbangan Tenaga

Acap kali kedengaran kebanyakan daripada masyarakat menyalahkan sesetengah makanan sebagai punca kepada masalah berat badan. Bahkan, ada segelintir individu yang melarang beberapa jenis makanan daripada dinikmati atas alasan makanan-makanan tersebut yang menyebabkan kesukaran dalam mengawal berat badan dan membawa mudarat kepada tubuh badan manusia.

Namun, pernahkah kita terfikir bahawa segala kemudaratan itu berpunca daripada gaya pemakanan kita sendiri? Adakah kita telah memahami konsep pemakanan seimbang yang betul? Wajarkah kita menyalahkan makanan tersebut, atau sebaliknya memeriksa semula porsi dan gaya pemakanan kita?

Sebelum kita mengenali konsep pemakanan sihat, mari kita berkenalan terlebih dahulu dengan kalori. Kalori ialah unit yang digunakan untuk mengira keperluan tenaga bagi setiap individu untuk memastikan kelangsungan hidup. Tenaga dibekalkan oleh makanan serta minuman, dan digunakan untuk:

Mengekalkan fungsi normal badan (pernafasan, peredaran darah)Penghadaman makanan dan penyerapan nutrienTumbesaranAktiviti fizikal (senaman dan pergerakan anggota badan)

Tenaga asas yang diperlukan bagi meneruskan fungsi normal badan berbeza mengikut individu dan bergantung kepada:

UmurJantinaSuhu badanSaiz badanKomposisi tubuh (lemak dan otot)

Secara umumnya, seorang lelaki dewasa yang tidak aktif memerlukan 1900 hingga 2000 kcal (kilokalori) tenaga manakala seorang perempuan dewasa yang tidak aktif memerlukan 1600 hingga 1700 kcal tenaga sehari.

Tiga kumpulan nutrien utama yang membekalkan tenaga kepada tubuh badan kita ialah karbohidrat (nasi, mi, roti, bijirin), protein (daging, ikan, ayam, susu dan produk tenusu), serta lemak (minyak, mentega, marjerin). Sebagai contoh:

75 kcal tenaga boleh diperoleh daripada satu senduk rata nasi, sekeping roti, atau tiga keping biskutDua ulas durian bersaiz sederhana memberi 60 kcal tenagaSegelas susu rendah lemak membekalkan tenaga sebanyak 125 kcalSeketul daging sebesar kotak mancis bersamaan 65 kcalSatu sudu teh minyak menyumbang sebanyak 45 kcal

Air kosong, teh atau kopi tanpa gula, serta sayur-sayuran hijau dikategorikan sebagai ‘makanan bebas kalori’.

Bagaimana berat badan boleh dikawal menggunakan konsep perkiraan kalori? Mari kita guna analogi sebuah dacing. Penimbang sebelah kiri mewakili tenaga yang dibekalkan ke dalam tubuh badan melalui sumber makanan, manakala di sebelah kanan mewakili tenaga yang diguna pakai untuk aktiviti fizikal.

Sekiranya tenaga yang dibekalkan bersamaan dengan tenaga yang diguna pakai, berat badan akan kekal pada digit yang sama.

Sekiranya tenaga yang dibekalkan melebihi tenaga yang digunakan, berat badan akan bertambah, kerana kebanyakan daripada lebihan tenaga akan disimpan sebagai lemak. Sebaliknya, jika tenaga yang digunakan melebihi tenaga yang dibekalkan, berat badan akan berkurang, kerana simpanan lemak akan diguna pakai untuk membekalkan tenaga.

Dalam erti kata lain, sekiranya seseorang individu tidak atau kurang mengamalkan aktiviti fizikal, lebih banyak duduk atau baring, dan tidak mengawal kuantiti makanan yang diambil, berat badan berisiko tinggi untuk meningkat. Aktiviti fizikal seperti mengamalkan misi 10,000 langkah sehari dan bersenam dapat meningkatkan jumlah tenaga yang diguna pakai lantas mengawal daripada kenaikan berat badan.

Apakah Gaya Pemakanan Terbaik?

Jawapan kepada soalan ini bergantung kepada banyak faktor seperti tahap kesihatan tubuh badan dan pilihan individu sendiri. Salah satu konsep pemakanan sihat paling mudah yang disarankan oleh Kementerian Kesihatan Malaysia ialah Pinggan Sihat, ‘Suku Suku Separuh’, yang mengutamakan prinsip makanan seimbang serta kawalan kuantiti makanan.

Secara amnya, konsep Pinggan Sihat ini boleh diamalkan pada setiap waktu hidangan utama (sarapan, makan tengahari, makan malam) dalam kalangan orang dewasa terutamanya dalam pengurusan berat badan dan pencegahan penyakit kronik, berdasarkan pinggan berukuran 10 inci. Bagi individu yang berkeperluan khas seperti ibu mengandung atau mereka yang mempunyai masalah perubatan, nasihat profesional daripada Pegawai Dietetik atau Pakar Pemakanan harus didapatkan.

Bagaimana untuk mengikuti konsep ini?

Bahagikan pinggan kepada tiga bahagian.Isi suku pertama pinggan dengan sumber tenaga utama iaitu karbohidrat. Contohnya, ambil nasi, mi, roti, pasta, atau bijirin, sebanyak saiz genggaman tangan. Lebih baik sekiranya kita memilih sumber bijirin penuh seperti nasi beras perang, roti bijirin penuh, atau oat, yang membantu dalam:mengurangkan masalah sembelitmemberi rasa kenyang lebih lamamengurangkan risiko penyakit jantung dan diabetesUntuk suku kedua, isikan dengan sumber protein haiwan (ikan, daging, ayam, telur), atau protein tumbuh-tumbuhan (tempe, tauhu, kekacang, soya), sebesar saiz tapak tangan.Pilih daging kurang berlemak bagi membantu mengekalkan paras kolesterol yang normal.Lebihkan pengambilan ikan dalam seminggu kerana kandungan asid lemak tidak tepu mampu mengekalkan kesihatan jantung.Kekacang seperti dal atau kacang kuda juga digalakkan kerana mempunyai nilai vitamin dan mineral yang tinggi.Untuk bahagian terakhir, isi separuh pinggan dengan sayur-sayuran sebanyak saiz cekupan tangan serta 1 sajian buah-buahan. Makanan ini mengandungi kandungan serat, vitamin dan mineral tinggi yang dapat membantu meningkatkan tahap kesihatan.Untuk minuman, amalkan pilihan yang lebih sihat seperti air kosong (6 hingga 8 gelas sehari), minuman tanpa gula, atau susu.

Contoh hidangan berasaskan Pinggan Sihat

Selain itu, antara tips untuk menambah baik gaya pemakanan ialah:

Kurangkan makan hidangan bergoreng atau bersantan. Pilih cara masakan lebih sihat seperti bakar, stim, atau panggang.Makan makanan yang dimasak di rumah dengan lebih kerap.Selain tiga waktu hidangan utama, makan snek sihat di waktu hidangan ringan (2 hingga 3 kali sehari, di antara waktu hidangan utama) seperti buah-buahan, kekacang, yogurt.

Kesimpulannya, tiada makanan yang patut dipersalahkan atau dilabel sebagai ‘makanan tidak baik’ dalam proses mencegah masalah kesihatan dan pengurusan berat badan. Pokok pangkalnya berbalik kepada diri kita sendiri dalam mengawal kuantiti makanan serta mengamalkan konsep pemakanan yang lebih sihat.

Mahan, L. K., Raymond, J. L., & Krause, M. V. (2017). Krause’s food & the nutrition care process.Malaysian Dietitians’ Association. (2013). Medical Nutrition Therapy Guidelines for Type 2 Diabetes Mellitus.Ministry of Health Malaysia. (2016). Malaysian Healthy Plate Guideline.Ministry of Health Singapore. Shape Up With Lower Calories. National Coordinating Committee on Food and Nutrition Ministry of Health Malaysia. (2017). Recommended Nutrient Intakes for Malaysia.


Ubat kemoterapi untuk kanser VS Produk Alami

“Ah, kau jangan ambil ubat kemo tu. Semua yang ambil tak tahan, banyak kesan sampingan. Kau amik produk xxx aku ni. Natural, dari tumbuh-tumbuhan, bebas bahan kimia dan kesan sampingan. ”

Ramai yang ditakut-takutkan dengan rawatan dan ubat-ubatan hospital. Pesakit kanser adalah salah satu kelompok yang selalu disasarkan oleh penjual-penjual produk. Penting untuk orang awam tahu asas kepada kanser dan kenapa ubat-ubatan kimo digunakan sebagai rawatan kanser, dan kenapa berlakunya kesan sampingan.

Umum mengetahui kanser adalah ketumbuhan, tapi apakah ketumbuhan dan bagaimana terjadinya ketumbuhan. Sel-sel badan kita sentiasa berkembangbiak, sebab itu kita nampak rambut akan panjang, kuku akan panjang mengikut masa. Selalunya pertumbuhan sel-sel ini dikawalselia dengan baik, di mana pertumbuhan sel berkadar seimbang dengan kematian sel. Jadi, sel-sel badan selalu dalam keadaan optimum. Namun, di dalam kedaan tertentu, pertumbuhan sel melebihi kematian sel. Ini menyebabkan sel berkembangbiak dengan cepat dan terbentuknya tisu lebihan di dalam badan – inilah yang dikenali sebagai ketumbuhan, tumor atau kanser.

Apakah keadaan tertentu yang menyebabkan pertumbuhan sel secara tidak terkawal ini? Ia bergantung kepada beberapa sebab, atau lebih tepat lagi gabungan beberapa faktor, yang menjurus kepada kekacauan regulasi gen-gen yang mengawalselia pertumbuhan sel. Contoh yang terkenal adalah seperti merokok, pemakanan daging terproses, obesiti dan sebagainya. Semua ini berlaku di dalam selang masa yang lama, di mana semua aktiviti tidak sihat ini terkumpul dan menyebabkan gangguan gen yang kekal.

Bagaimana rawatan kimo dapat mensasarkan sel-sel kanser?

Jadi kita tahu, sel-sel kanser adalah sel-sel sama yang menbentuk tisu-tisu dan organ dalam badan, cuma secara genetiknya, ia bertumbuh secara mendadak. Jika sel-sel ini adalah setempat, maka secara amnya pembedahan adalah cara terbaik untuk membuang tisu tersebut. Namun, dalam kebanyakan kes, sel-sel ini tidak lagi setempat, malah telah merebak masuk ke saluran darah dan pergi menginap di tisu organ yang lain. Sebagai contoh, kanser utamanya adalah di kolon, tetapi sel ini telah merebak dan berumah ke organ hati.

Apabila sel-sel kanser telah masuk ke dalam darah dan membiak ke bahagian yang lain, pembedahan sahaja adalah mustahil untuk mengeluarkan sel-sel ini dari aliran darah dan rumah kedua mereka. Maka, kimoterapi, atau ubat-ubatan kanser, selalunya diberi untuk mensasarkan sel-sel yang telah berkeliaran ini.

Ubat kemo mensasarkan kepada sel yang cepat membahagi

Namun, penting untuk kita tahu bahawa ubat-ubatan ini berkesan untuk mensasarkan sel-sel kanser kerana kebolehannya untuk mensasarkan ciri-ciri sel yang berkembang biak dengan cepat. Sebab itulah secara amnya kita melihat kesan sampingan ubat-ubat kimo adalah kehilangan rambut, kerana sel-sel rambut juga mempunyai ciri-ciri pertumbuhan cepat ini. Sel-sel lain yang mempunyai kadar pertumbuhan dan berganti dengan cepat termasuk juga sel sumsum tulang dan sel-sel yang menggarisi sistem gastrousus kita.

Para saintis sedar akan masalah ubat kimo yang juga mensasarkan sel-sel sihat ini dan kesannya terhadap pesakit, maka usaha untuk mewujudkan ubat yang lebih spesifik kepada sel-sel kanser telah dan masih berjalan. Ini termasuk ubat dari kumpulan monoklonal antibodi seperti trastuzumab (Herceptin) untuk kanser payudara dan bevacizumab (Avastin) untuk kanser kolon yang sudah merebak. Selain itu, kerana peka terhadap kesan sampingan inilah, ubat-ubatan kimo diberi secara kitaran, di mana satu pemberian ubat ke pemberian seterusnya mengandungi selang masa 21 ke 28 hari, untuk membantu memulihkan sistem imun pesakit.

Bagaimana produk alami merawat kanser?

Nah, ini satu soalan yang patut anda tanya jika ada penjual produk alami menghampiri anda. Bagaimana produk mereka tanpa kajian tersebut boleh mensasarkan sel-sel yang cepat merebak ini, dan tidak mensasarkan bahagian tisu badan yang lain? Mengapa tiada kesan sampingan walaupun dari sumber alami? Berbuat sesuatu haruslah berdasarkan ilmu dan bukti, apatah lagi apabila melibatkan kesihatan dan nyawa.

Terdapat ubat-ubatan kimo yang berasal dari tumbuhan, contohnya seperti kumpulan taxane dan alkaloid vinca. Namun, kompaun-kompaun spesifik tersebut telah dikaji secara mendalam dan masih mempunyai kesan sampingan. Walaubagaimanapun, kerana kesan sampingannya telah diketahui dan dikaji, pemberian ubat-ubat kimo ini juga akan disertai dengan pengurusan rawatan yang lain untuk mengendalikan kesan sampingan yang telah dijangkakan ini, demi kemaslahatan pesakit.

Tanpa kendalian rawatan profesional yang bertauliah, sel-sel kanser anda akan terus merebak tanpa sedar ke bahagian lain dan menjadi semakin parah.

Dickens, E., Ahmed, S. (2017). Principles of cancer treatment by chemotherapy. Surgery 36, 134-138.Baldo, P., Fornasier, G., Ciolfi, L. et al. (2018). Pharmacovigilance in oncology. Int J Clin Pharm 40, 832–841.Fleishman, S. (2018, Feb 13). Understanding and Managing Chemotherapy Side Effects. Retrieved Aug 12, 2020, from


Imposter Syndrome: Masalah Meragui Kemampuan Diri

Imposter syndrome merujuk kepada satu fenomena di mana seseorang individu meragui kemampuan dan pencapaian diri dan merasakan telah menipu ramai orang. Individu tersebut berasa amat takut dan yakin suatu hari nanti, akan didedahkan sebagai seorang yang bermain muslihat dan memperdaya orang lain (fraud).

Pelajar yang berjaya mendapat tempat di universiti terkemuka merasakan diri mereka tidak layak berada di situ dan kejayaan mereka adalah mungkin kerana kesilapan pihak pentadbiran. Pekerja yang cemerlang merasakan diri mereka tidak kompeten dan kejayaan mereka hanyalah nasib semata-mata, bukan kerana kemampuan mereka sendiri.

Pada awal penemuan fenomena ini, imposter syndrome dipercayai lebih banyak berlaku dalam kalangan wanita, lebih-lebih lagi mereka yang bekerja dalam lapangan yang didominasi lelaki seperti kejuruteraan. Namun demikian, setelah lebih banyak kajian dilakukan, ternyata fenomena ini boleh berlaku tidak kira jantina, pekerjaan, bangsa mahupun umur.

Walaupun dipanggil sindrom, fenomena ini bukanlah sejenis penyakit dan tidak termasuk dalam masalah psikologi seperti kemurungan (depression), tetapi ada antara simptom yang ditunjukkan dipercayai berkait rapat dengan masalah keresahan (anxiety). Semakin besar pencapaian seseorang, semakin individu tersebut merasakan tidak layak untuk menerima apa-apa penghargaan.

Contoh individu dengan masalah Imposter Syndrome

Antara individu yang juga mengalami imposter syndrome ini ialah Albert Einstein. Walaupun pencapaian beliau adalah sangat hebat terutamanya dalam bidang fizik, beliau menggelar dirinya “involuntary swindler” dan mendakwa pencapaian beliau tidaklah terlalu besar sehingga layak mendapat penghormatan dari pelbagai pihak. Fenomena ini sebenarnya lebih kerap berlaku dari apa yang kita sangkakan.

Ketua syarikat-syarikat besar, jutawan bisnes, mahupun profesor, tidak terlepas daripada kemungkinan mengalami imposter syndrome. Perasaan ini boleh kekal dan berterusan dalam diri seseorang individu dan tidak akan hilang walaupun pelbagai kejayaan telah diraih. Mereka akan menggunakan faktor-faktor luaran seperti nasib, sebagai faktor kejayaan mereka. Respons-respons positif yang diberikan kepada mereka oleh sesiapa jua tidak akan mampu membuatkan mereka yakin dengan kemampuan sebenar mereka.

Terdapat pelbagai sikap dan perlakuan yang mungkin boleh menjadi tanda-tanda anda mungkin mengalami imposter syndrome. Sesetengah individu mungkin mengalaminya berbeza dengan individu lain. Antaranya:

Mempunyai perasaan terlalu takut tidak mampu memenuhi expectation orang sekeliling anda, seperti di tempat kerja.Berterusan memilih untuk fokus kepada tanggungjawab dan kerja yang sama, serta mengelak daripada melakukan tugaan yang mencabar diri kerana merasakan tidak layak dan tidak mampu untuk memenuhi tanggungjawab dan expectation orang di sekeliling anda.Anda mensabotaj diri anda sendiri. Akibat daripada perasaan takut yang anda alami, anda secara tidak langsung menghalang diri anda daripada mengasah potensi anda sepenuhnya kerana mengelak daripada mencabar diriTersekat dalam “imposter cycle”. Dengan setiap pencapaian baru yang semakin hebat, anda rasa kemungkinan anda akan didedahkan sebagai bermuslihat dan menipu, dan segalanya akan berakhir. Untuk mengelakkan perkara ini berlaku, anda semakin memaksa diri anda melebihi kemampuan sendiri.Anda menafikan kemampuan sendiri dan menggunakan faktor luaran sebagai punca kejayaan anda.Menetapkan goal-setting yang terlalu tinggi dan tidak masuk akal dalam melaksanakan sesuatu tugasan. Akibat dari rasa takut didedahkan sebagai didedahkan sebagai bermuslihat, anda akan merasa satu keperluan untuk membuat yang terbaik, bahkan secara berlebihan. Ini boleh menyebabkan stres yang berterusan dan mengganggu kesihatan anda.

Dr. Valerie Young, seorang pakar dalam isu ini, mengatakan imposter syndrome terbahagi kepada beberapa jenis.

The Perfectionist: Merasakan keperluan untuk melakukan sesuatu dengan sempurna. Merekan akan merasakan diri mereka sebagai seorang yang gagal dan meragui kemampuan diri mereka sekiranya pekerjaan mereka tidak sempurna. Mereka juga mengalami keresahan, dan kerisauan sekiranya tidak mampu mencapai target mereka yang ekstrem.The Superhero: Merasakan keperluan untuk hebat dalam semua perkara. Mereka memberi usaha yang sangat banyak sehingga membawa kepada burnout, kepenatan emosional, mental dan fizikal akibat stres berlebihan dan berulang. Workaholics selalunya merupakan seorang superhero.The Soloist: Individu yang merasakan keperluan untuk menyelesaikan sesuatu tugasan atas kemampuan mereka sendiri, tanpa menerima pertolongan orang lain langsung kerana itu menjadikan mereka kurang kompeten. Mereka selalunya akan menolak sebarang pertolongan yang ditawarkan oleh orang di sekeliling mereka.The Natural Genius: seorang genius semulajadi akan menilai diri mereka berdasarkan tahap kemampuan mereka menguasai atau mempelajari sesuatu dengan cepat. Sekiranya mereka lambat untuk memahami sesuatu, mereka merasakan diri mereka lemah dan gagal.The Expert: individu yang menilai diri mereka berdasarkan apa-apa yang mereka tahu. Selalunya, mereka tidak akan memulakan sesuatu tugasan sehingga mereka merasakan sudah memahami dan mempunyai segala maklumat yang perlu tentang tugasan tersebut. Kerap merasakan mereka tidak cukup pandai dan risau akan dipandang sebagai seorang yang tidak berpengetahuan.

Dr. June Shapiro, seorang lagi pakar psikologi di New York mempunyai pendapat sedikit berbeza. Pada pandangan beliau, imposter syndrome ini tidak mempunyai jenis berbeza-beza, dan lima perkara yang disenaraikan tadi adalah lebih kepada kesan fenomena ini kepada hidup kita.

Cara mengatasi Imposter Syndrome

Ingat bahawa anda tidak keseorangan. Satu situasi yang dinamakan “pluralistic ignorance” menggambarkan di mana semua orang mempunyai satu pemikiran yang sama, tetapi, oleh kerana tiada siapa yang membicarakan hal tersebut, masing-masing merasakan mereka keseorangan. Seperti dikatakan pada awal artikel ini, fenomena ini berlaku lebih kerap daripada yang anda sangkakan. Mike-Cannon Brookes, salah seorang pengasas sebuah syarikat software di Australia, Atlassian, menceritakan pengalaman beliau ketika mewakili Australia ke World Enterpreneur of the Year. Beliau merasakan tidak layak untuk mewakili negara tersebut ke peringkat antarabangsa. Beliau berbual dengan seorang lagi pemenang yang mewakili negara Portugal berkenaan perasaan takut beliau dan terkejut apabila mendapati rupa-rupanya wakil Portugal itu juga menghadapi situasi yang sama!Berkait rapat dengan cara pertama, bicarakan isu tentang perasaan anda kepada individu yang anda percaya. Besar kemungkinan, mereka juga pernah mengalami situasi yang sama.Terima kelebihan dan kemampuan diri anda sendiri. Sekiranya anda memang jujur melakukan tugasan-tugasan yang diberikan, dan anda mencapai kejayaan yang hebat, tidak salah untuk menerima bahawa salah satu faktor kejayaan itu adalah diri anda sendiri.Fokus kepada pencapaian anda dan raikan kejayaan. Tidak salah sekali-sekala anda hendak merasa gembira dan berbangga dengan pencapaian yang anda telah lakukan, walaupun mungkin tidak sempurna. Kegagalan adalah sebahagian dari proses pembelajaran untuk lebih berjaya. Elakkan daripada merendahkan diri sendiri.Belajar untuk menerima pujian dan respons positif daripada orang sekeliling termasuk ketua anda, rakan sekerja mahupun keluarga anda. Selalunya mereka ikhlas memuji dan menghargai usaha yang telah anda berikan. Belajarlah menghargai penghargaan mereka.

Brabaw, K. (2019, April 2). Imposter Syndrome Comes in 5 Different Forms. Retrieved June 6, 2020, from Womens HealthDalla-Camina, M. (2018, September 3). The Reality of Imposter Syndrome. Retrieved June 6, 2020, from Psychology TodayHoang, Q. (2013). The impostor phenomenon: Overcoming internalized barriers and recognizing achievements. The Vermont Connection, 34(1), 6.Kolligian Jr, J., & Sternberg, R. J. (1991). Perceived Fraudulence in Young Adults: Is There an ‘Imposter Syndrome’?. Journal of personality assessment, 56(2), 308-326.Leonard, J. (2018, May 4). How to Handle Imposter Syndrome. Retrieved June 6, 2020, from Medical News TodayTED-Ed. (2018, August 28). What is imposter syndrome and how can you combat it? – Elizabeth Cox [Video]. YouTube. TEDx Talks. (2017, August 2). Imposter Syndrome | Mike Cannon-Brookes | TEDxSydney [Video]. YouTube.


Masalah Mata: Rabun Jauh dan Rabun dekat

Jika kita lihat  kanak -kanak yang berusia seawal 4-7 sudah memakai cermin mata kerana mempunyai rabun jauh. Umumnya, di awal usia kanak-kanak hingga dewasa akan menghadapi rabun jauh manakala kebanyakan warga emas menghidapi rabun dekat.

Pelajar-pelajar di sekolah akan menjalani pemeriksaan mata sekurang-kurang setahun sekali oleh Kementerian Kesihatan Malaysia (KKM). Pelajar yang mempunyai masalah penglihatan akan diberi nasihat  serta rawatan secara berterusan melalui peruntukkan yang diberi. Jom kita lihat perbezaan rabun jauh atau dekat dan mitos tentang punca berlaku rabun.

Terdapat kanak-kanak yang mempunyai masalah rabun jauh tetapi jika kita lihat ibu bapa mereka tidak mempunyai masalah tersebut. Begitu juga sebaliknya, ibu bapa mereka mempunyai masalah mata tetapi tidak diwarisi oleh anak mereka.

Terdapat dua eksperimen yang dijalankan serentak untuk mengetahui punca rabun (myopia) dari masalah genetik atau persekitaran yang dijalankan oleh WHO. Kenyataan daripada Laporan Myopia(Rabun) dari World Health Organization menyatakan bahawa masalah genetik bukan penyumbang terbesar atau majoriti kepada masalah penglihatan atau rabun dalam kalangan kanak. Faktor persekitaran juga memainkan peranan dalam pembentukan rabun.

Tetapi pembentukan kornea mata atau struktur mata dipengaruhi oleh maklumat dalam genetik yang mengekod dalam sel nukleus. Jika terdapat masalah pada genetik atau gene yang mengawal pembentukan struktur mata  semasa pembahagian sel (cell division) berkemungkinan besar anak yang dilahirkan akan mempunyai masalah mata.

Contohnya, ibu bapa yang sihat (tiada masalah rabun) mempunyai bola mata yang normal, kornea yang rata dan retina yang baik menyebabkan pantulan cahaya dalam mata dalam keadaan baik menghasilkan imej objek yang jelas dan terang . Sebaliknya, anak yang mempunyai kornea yang tidak sekata menyebabkan pantulan cahaya tidak sempurna dan imej yang terbentuk tidak jelas .

Terdapat maklumat genetik (gene) boleh berubah-ubah mengikut situasi (polygenic). Sebagai contohnya, jika anda mempunyai kulit yang cerah dan anda berjemur di bawah sinaran matahari hasilnya kulit anda akan sedikit gelap.

Selain itu, WHO juga mengatakan masalah rabun jauh (nearsighted) atau rabun dekat (nearsightedness) juga berpunca daripada persekitaran. Mereka yang tidak meluangkan masa yang banyak di luar rumah untuk melakukan aktiviti di luar menyebabkan masalah rabun berlaku.

Perkara ini berlaku disebabkan pada struktur bebola mata. Jika kita lihat mekanisme bagaimana imej terbentuk bermula daripada cahaya memasuki mata melalui kornea mata. Cahaya tersebut akan dibiaskan dan menumpu kepada kawasan retina mata. Terdapat receptor yang akan menerima maklumat objek yang kita lihat di retina. Seterusnya, otak akan menafsir dan menterjemah maklumat tersebut.

Kebiasaannya, terdapat dua masalah yang dialami oleh individu yang mengalami masalah rabun iaitu:

Bebola mata terlalu panjang atau pendekKornea terlalu melengkung

Masalah ini akan menyebabkan cahaya tidak difokuskan ke kawasan retina secara tidak langsung imej yang dihasilkan adalah kabur.

1.Struktur mata individu yang mempunyai rabun dekat

2. Struktur mata individu yang mempunyai rabun jauh

1. Jangan melihat televisyen dekat sangat nanti rabun!

Anda mungkin pernah ditegur oleh ibu bapa agar tidak menonton televisyen dalam jarak yang dekat kerana mata anda akan rabun. Faktanya, jika anak anda melakukan perbuatan sedemikian berkemungkinan anak anda mempunyai masalah mata. Jika tidak mengapa mereka berbuat perbuatan tersebut.

2. Jangan baca buku pada waktu gelap (cahaya samar) !

Menurut Dr. Richard , seorang pakar Oftalmologi mengatakan bahawa apabila anda membaca dalam keadaan cahaya yang samar  menyebabkan mata akan bekerja keras untuk menyerap cahaya secara maksimum untuk menghasilkan imej yang jelas. Hasilnya, mata anda kurang berkedip secara tidak langsung mata akan kepenatan dan mata menjadi merah serta kering.

Tambahan pula, tiada bukti saintifik membuktikan jika anda melakukan sedemikian akan menyebabkan rabun. Sebagai langkah pencegahan, titis mata dengan pelembap mata bagi mengelakkan mata menjadi merah. Selain itu, hidupkan lampu atau anda perlulah mencari pencahayaan yang baik semasa anda membaca buku agar mata dalam keadaan yang baik.

3. Jangan guna komputer atau handphone pada masa yang lama.

Anda mungkin pernah mengalami mata menjadi merah , sakit belakang atau penglihatan berganda. Ini merupakan simptom Computer Vision Syndrome (CVS). Penggunaan komputer yang lama menyebabkan mata anda penat dan tidak selesa.

Cahaya komputer atau handphone yang mempunyai cahaya biru (blue light) menambahkan lagi mata anda menjadi penat. Tiada bukti saintifik lagi mengatakan bahawa rabun atau kataraks mata boleh berlaku. Tetapi, jika CVS berterusan maka produktiviti anda akan berkurang disebabkan pelbagai sakit belakang dan leher berlaku.

4. Guna Kaca mata lubang-lubang

Ada yang mengatakan penggunaan kacamata lubang-lubang ini dapat menyembuhkan daripada masalah rabun. Sebenarnya tidak. Ia hanya dapat membantu mereka yang mengalami astigmatism(silau) sahaja

Lobak Merah dah makan banyak tapi sama je?

Lobak merah atau carrot mempunyai khasiat yang tinggi untuk menyembuhkan masalah mata. Lobak merah yang kaya beta- carotene sebagai precursor Vitamin A membantu dalam mengurangkan rabun jauh atau dekat. Vitamin A boleh juga diperolehi daripada sayur-sayuran, buah oren, tembikai dan sebagainya.

Mereka yang mempunyai masalah mata seperti kataraks boleh mengambil Vitamin A dalam kadar yang betul. Jika anda mengambil carrot dalam kuanti yang banyak tetapi ia tidak membantu dalam masalah mata kerana anda perlu mengetahui penyakit yang hidapi .Bukan semua masalah mata boleh mengambil lobak merah sebagai jalan penyelesainnya.

Kaedah untuk merawat rabun melalui pembedahan secara umumnya diistilahkan sebagai pembedahan pembetulan refraksi. Rawatan yang kerap diaplikasikan dalam rawatan menggunakan laser adalah laser eksimer yang membuat pembetulan pada lapisan kornea.

Pelbagai kaedah pancaran laser eksimer melalui teknik pembedahan yang berbeza seperti photorefractive keratectomy, laser in-situ keratomileusis, laser- assisted subepithelial keratectomy, epithelial laser in-situ keratomileusis dan small incision lenticule extraction.

Teknik tersebut digunakan bagi membantu dalam membetulkan kornea. Rawatan laser juga antara rawatan yang mempunyai kos yang tinggi dan memberi hasil yang cepat serta bagus. Kebiasaannya, mereka yang menjalani rawatan ini akan diberitahu untuk memakai cermin mata hitam bagi mengelakkan sinaran matahari yang akan memberi masalah kepada mereka

Cermin mata merupakan kaedah yang paling mudah yang diambil oleh mereka yang mempunyai masalah rabun jauh dan dekat. Pemakaian cermin mata membantu dalam membetulkan biasan cahaya yang perlu difokuskan  pada kawasan yang betul iaitu di retina. Berikut merupakan kanta yang digunakan dalam merawat masalah rabun:

Kanta cekung (rabun jauh)Kanta cembung (rabun dekat)Kanta silinder untuk astigmatisma (silau).

Selain daripada pemakaian cermin mata, ada segelintir masyarakat menggunakan kanta lekap yang kian popular pada masa ini. Di pasaran sekarang, kanta lekap boleh dibahagi kepada dua jenis iaitu yang keras dan lembut. Kebiasaanya, kanta lekap yang lembut sering digunakan kerana struktur yang lembut memberi keselesaan kepada pemakai.

Optometrik (mereka yang mahir tentang mata) akan membuat beberapa saringan mata untuk menentukan kuasa kanta lekap mengikut minus mata tersebut menggunakan slitlamp. Langkah ini sangat penting kepada pemakai bagi memberi keselesaan dan kesesuaian mata apabila menggunakan kanta lekap.

Terdapat langkah penjagaan dan limitasi seseorang apabila menggunakan kanta lekap:

Kanta lekap yang dipakai buang perlu memakai dalam tempoh tertentu sahaja.Ulser kornea akan berlaku sekiranya melebihi tempoh yang ditetapkan,Mudah tertinggal jika tidak dipakai dengan betul

Kanta lekap separa keras akan digunakan dalam rawatan rabun jika struktur kornea rosak atau bermasalah. Kanta lekap ini digunakan untuk membentuk permukaan kornea yang rosak. Kanta ini juga berbeza dari segi waktu pemakaiannya kerana kanta ini perlu dipakai semasa tidur pada waktu malam dan menanggalkan apabila telah bangun tidur. Optimetris sangat penting bagi memantau perkembangan mereka yang memakai kanta lekap ini bagi mengelakkan perkara yang tidak diingini berlaku.

Hidayah. (2019). The Malaysian Gazette: Bolehkah Rabun Diubati?. Diperoleh daripada https://www.mmgazette.com/bolehkah-rabun-diubati-diana-mohamed-optometris/Naidoo K.S., Leasher J., Bourne R.R. (2016)  Global vision impairment and blindness due to uncorrected refractive error, 1990–2010. Optom Vis Sci. 93(3), 227–234National Eye Institute: “Facts About Refractive Errors,” “Facts About Myopia.”Sherwin JC, Khawaja AP, Broadway D et al. (2012). Uncorrected refractive error in older British adults: the EPIC-Norfolk Eye Study. Br. J. Ophthalmol. 96(7), 991–996.Zhu G, Hewitt AW & Ruddle JB . (2008). Genetic dissection of myopia: evidence for linkage of ocular axial length to chromosome 5q. Ophthalmology 115(6), 1053–1057.